
TRPLJENJE PRAVEDNIKOVO 

“Oče, oprosti im, jer ne znaju što čine ” 

Prva riječ s križa 

Svijet je pun takvih koji pravedni trpe i bez ikakve 
svoje krivice podnose udarce nemile sudbine. Kakav 
bi trebao biti naš odnos prema onima koji ne govore 
istinu o nama, ocrnjuju naš dobar glas, krnje naš 
ugled, i prezirom odgovaraju na našu susretljivost? 

Odgovor ćemo naći u prvoj riječi s križa: oprosti. 
Ako je ikada tko imao pravo prosvjedovati protiv 
nepravde, to je bio On, sama Božanska Pravda; ako 
je ikada tko s pravom mogao prigovoriti onima koji 
mu probodoše ruke i noge gvožđem, bio je to naš 
Gospodin na križu. 

Pa ipak, u času kada se drvo okreće protiv njega i 
postaje križ, kad se željezo okreće protiv njega i po¬ 
staje čavli, kad se ruže okreću protiv njega i postaju 
trnje, kad se ljudi okreću protiv njega i postaju krvnici, 
s njegovih usana čuje se prvi put u povijesti molitva 
za neprijatelje: “Oče, oprosti im, jer ne znaju što či¬ 
ne.” (Lk 23, 34). 

Zamisli se jedan čas nad tim što On nije rekao. 
On nije rekao: “Ja sam nevin”, iako nitko nije imao 
većega prava to reći. Mnogo puta prije ovoga Veliko¬ 
ga petka i mnogo puta poslije, ljudi su osuđivani na 
križ, na giljotinu... za zločin kojega nisu nikada po¬ 
činili; ali nitko od njih nije propustio uzviknuti: “Ja 
sam nevin!” 

Naš Gospodin nije podigao sličnoga prosvjeda, 
jer bi to značilo lažno predstavljanje, da je čovjek su- 

dac Bogu. Kad se dakle naš Gospodin, sama nevinost, 
uzdržao da ne ističe svoju nedužnost, ni mi, koji 
nismo bez grijeha, ne smijemo nikada govoriti o svojoj 
nedužnosti. Takvo što činiti značilo bi krivo pretpo¬ 
stavljati da je čovjek naš sudac, a ne Bog. Našim du¬ 
šama neće se suditi pred ljudskim sudištem, nego pred 
prijestoljem Boga ljubavi; i On, “koji vidi u tajnosti, 
platit će u tajnosti”. Naš vječni spas ne ovisi o tome 
kako nam svijet sudi, nego Bog. 

Malo znači ako nas ljudi osuđuju i onda kada 
imamo pravo, jer istina uvijek nalazi svoje protivnike; 
zato je Istina sada i prikovana na križ. Jedino nešto 
znači da na Božjem sudu budemo pronađeni pra¬ 
vedni, jer o tome ovisi naša vječna sreća. Po svoj prilici 
dva ljudska suda nikad se neće međusobno slagati, 
jer čovjek vidi samo lice, dok Bog čita u srcima. Mi 
možemo prevariti ljude, ali Boga nikada. 

Još nešto naš Gospodin nije rekao predstavnicima 
Cezarovim i službenicima hrama, koji su ga poslali 
na križ, naime: “Vi ste nepravedni.” Otac je predao 
njemu sav sud, pa ipak On neće da sudi čovjeku i da 
mu kaže: “Ti ćeš platiti za to.” Ujedno Bog i čovjek, 
znao je da dokle god je čovjek živ, ima nade, pa da 
njegove strpljive patnje prije smrti mogu otkupiti duše 
mnogih koji sada osuđuju. 

Zašto im suditi prije vremena suda? Longin, član 
rimske vojske, i Josip, član sinedrija, imali su doći u 
njegov spasonosni zagrljaj još prije nego što će On 
biti skinut s križa. Tko je ovaj čas grešnik, može u 
sljedećem času biti svetac. 

Jedan razlog za dug život jest pokora. Vrijeme nam 
nije dano da nagomilavamo blago kojega nećemo 

moći ponijeti sa sobom, nego da dadnemo zadovolj¬ 
štinu za svoje grijehe. 

To je razlog što je u paraboli o smokvi, koja kroz 
tri godine nije rađala pa ju je vlasnik htio posjeći, jer 
je “zapremala tlo”, vinogradar rekao: “Pusti je da još 
stoji ovu godinu, dok ne okopam oko nje i pognojim 
je. Možda će onda roditi” (Lk 13, 6.9). 

Tako radi Gospodin s bezbožnicima. On im daje 
još jedan mjesec, još jednu godinu, da bi mogli svoju 
dušu okopati pokorom i pognojiti samozatajom kako 
bi je spasili. 

Ako dakle Gospodin nije sudio svojim krvnicima 
prije časa njihova suda, zašto bismo svojim nepri¬ 
jateljima mi, stvarno ipak ništa o njima ne znajući, 
sudili, čak i kad nam nepravdu nanose? Dok oni žive, 
zar ne bi baš naše suzdržavanje od suđenja moglo bi¬ 
ti pravo sredstvo njihova obraćenja? U svakom slučaju 
pravo suđenja nije dano nama i svijet može biti za¬ 
hvalan na tom, jer je Bog milosrdniji sudac od čovjeka. 
“Ne sudite, i nećete vam biti suđeno” (Mt 7, 1). 

Riječ koju je naš Gospodin rekao s križa, bila je: 
oprostite. Oprostite svojim Pilatima, preslabima da 
brane vašu pravednost; svojim Herodima, odveć sje- 
tilnima da zamijete vašu duhovnost; svojim Judama, 
koji vrijednim smatraju ono što je izmjerljivo srebrom. 
“Oprostite im, jer ne znaju što čine”. 

U toj izreci zbijena je ujedinjena ljubav Oca i Sina, 
pri čemu se sveta ljubav Božja sukobila s grijehom 
ljudskim, i ostala neoskvmuta. Ova je prva riječ opro- 
štenja najjači dokaz apsolutne bezgrešnosti našega 
Gospodina. Mi ostali na času svoje smrti moramo 
gledati velik niz svojih grijeha, kako prolaze ispred 

naših očiju i pogled na njih tako je strašan da se ne 
usuđujemo poći pred Boga bez molitve da nam op¬ 
rosti. 

Ali Isus, na času smrti, nije tražio za sebe nikakvo 
oproštenje, jer On nije imao nikakva grijeha. On je 
tražio oproštenje za one koji su njega optužili za gri¬ 
jeh. I razlog s kojega je za njih tražio oproštenje, bilo 
je što ne znaju što čine. 

On je ne samo čovjek nego i Bog, to znači: On 
poznaje sve tajne svakog ljudskog srca. Budući da 
zna sve, može naći ispriku: “oni ne znaju što čine”. 
Ali mi tako malo poznajemo srca svojih neprijatelja i 
okolnosti njihovih čina i dobru vjeru primiješanu 
njihovim zlim djelima, da smo teško sposobni naći 
za njih ispriku. Ne poznajući njihovih srdaca, manje 
smo skloni ispričavati. Da bismo mogli suditi dru¬ 
gima, trebali bismo međutim biti i u njima i izvan 
njih, a to može samo Bog. Mi nismo u stanju pronik¬ 
nuti u svoje bližnje, kao ni oni u nas. Nadalje, suđenje 
s naše strane bilo bi pogrešno, jer suditi bez ovlaštenja 
je nepravda. Samo naš Gospodin ima vlast suditi, mi 
ne. 

Ako u posjedu takve vlasti i znajući sve, On ipak 
nalazi razlog da oprosti, onda mi, koji nemamo nika¬ 
kve vlasti niti možemo svojim sićušnim razumom pro¬ 
niknuti u srca svojih bližnjih, smijemo i moramo činiti 
samo jedno, moliti: “Oče, oprosti— jer oni ne znaju 
što čine.” 

Naš Gospodin upotrijebio je riječ oprostiti jer je 
bio nevin i sve znao, mi je pak trebamo upotrijebiti s 
drugih razloga. Prvo, jer je Bog nama oprostio veće 
grijehe. Drugo, jer samo opraštanjem može se mržnja 

odstraniti sa svijeta. I treće, jer je naše opraštanje dru¬ 
gima uvjet da i nama bude oprošteno. 

Prvo, mi moramo drugima oprostiti jer je i Bog 
nama oprostio. Ni jedna nepravda koju je ikada koje 
ljudsko biće nama nanijelo, ne da se usporediti s ne¬ 
pravdom koju mi Bogu nanosimo svojim grijesima. 
Tu misao naš Gospodin iznosi u paraboli o nemilo¬ 
srdnom sluzi (Mt 18, 21 - 35), kojemu je gospodar 
oprostio dug od deset tisuća talenata, a on je odmah 
potom izišao i stao daviti drugoga slugu, koji je njemu 
dugovao samo sto denara. 

Dug što ga je gospodar oprostio sluzi bio je 
1250000 puta veći od duga što ga je ovome dugovao 
njegov kolega. U tom velikom nerazmjeru pokazano 
je koliko su ljudski grijesi prema Bogu veći od grijeha 
jednog čovjeka prema drugome. Mi moramo oprostiti 
svojim neprijateljima jer je i Bog, prema kome smo 
mi postupali kao prema neprijatelju, oprostio nama 
daleko više. 

I ako mi ne opraštamo svojim neprijateljima nji¬ 
hovih grijeha, to je vrlo vjerojatno stoga što nismo 
nikada uvidjeli koliko mi dugujemo Bogu. U tom je 
tajna što su mnogi ljudi u našem modernom svijetu 
toliko nepomirljivi i ogorčeni: oni neće da misle o 
tome kako su i oni vrijeđali Boga, pa nikad i ne po¬ 
mišljaju da i za sebe trebaju oproštenje. 

Oni misle da im ne treba nikakvo praštanje, pa ga 
zato nisu voljni nikome drugome priuštiti. Čovjek 
koji nije svjestan svoje krivice pred Bogom, sklon je 
biti u najvećem stupnju nepomirljiv prema drugima, 
kao što je i David bio u vrijeme svoga najgorega gri¬ 
jeha. 

Naša osuđivanja često su pokrivač za našu vlastitu 
slabost: mi prikrivamo svoju golotinju plaštem kriti¬ 
cizma; vidimo trun u oku brata svoga, ali nikad ne 
vidimo brvna u vlastitom oku. Mi nosimo sve pogre¬ 
ške svoga bližnjega u torbi ispred sebe, a svoje u torbi 
iza sebe. 

Najokrutnijim gospodarom jest onaj čovjek koji 
nije nikada naučio slušati, a najstrožim sucem onaj 
koji nikada ne ispituje vlastitu savjest. Čovjek svjestan 
da i sam treba odrješenje, vrlo je sklon i prema 
drugima biti blag. Takav je bio Pavao, koji pišući Titu, 
nalazi razloga da bude milosrdan prema ljudima: “Jer 
i mi smo bili nekada ludi, nepokorni, lutajući, služeći 
različitim željama i slastima, živeći u pakosti i zavisti, 
mrski, mrzeći jedan drugoga” (Titu 3, 3). 

Baš zaboravljanje vlastitih grijeha čini modernu 
mržnju tako dubokom i jetkom. Ljudi dave svoga 
bližnjega radi jednoga denara, jer zaboravljaju da je 
Bog njima oprostio dug od deset tisuća talenata. Neka 
se samo sjete kako je Bog bio dobar prema njima, pa 
će i oni početi bivati dobri prema drugima. 

Drugi razlog da oprostimo onima koji su uzrok 
što na pravdi trpimo jest što će se, ako ne oprostimo, 
mržnja umnožavati, dok ne prekrije cijeli svijet. 

Mržnja je izvanredno plodna; ona se širi s nepoj¬ 
mljivom brzinom. 

Kako se sva ta mržnja može zaustaviti ako jedan 
čovjek udara drugoga po obrazu?! 

Tu postoji samo jedan način, okrenuti drugi obraz, 
što znači: “Ja opraštam; ja se odričem mržnje.” 

Ako ja mrzim tebe, pridodajem svoj dio ukupnom 
zbiru mržnje. 

A ja to odbijam. Ja hoću ubiti tvoju mržnju, pro¬ 
tjerati je sa zemlje. Ja hoću Tebe ljubiti. 

Na taj je način Stjepan nadvladao mržnju onih koji 
su ga ubijali; naime moleći: “Gospodine, ne uzmi im 
ovo za grijeh” (Dj 7, 59). 

On je zapravo ponavljao prvu riječ s križa. 

I ta molitva opraštanja pridobila je srce mladog 
Savla, koji je stajao u blizini držeći haljine onih koji 
su kamenovali Stjepana, i pristajući na njegovo 
ubojstvo. Da je Stjepan prokleo Savla, po svoj prilici 
ovaj ne bi bio nikada “postao sv. Pavao”. Koliki bi to 
bio gubitak! Ali mržnja je izgubila bitku jer je Stjepan 
oprostio. U naše dane ljubav još odnosi pobjede nad 
mržnjom. Kada su meksički revolucionari strijeljali 
oca Proa, on se okrenuo i rekao im: “Ja vam opra¬ 
štam; kleknite i ja ću vas blagosloviti”. I svaki je vojnik 
u vatrenom stroju pao na koljena, da primi blagoslov. 

Bio je to uistinu divan prizor, gledati kako čovjek 
oprašta onima koji se spremaju ubiti ga! Samo kapetan 
nije htio kleknuti, i baš je on učinio veliku uslugu 
ocu Prou - prosvirao mu je srce i tako ga uveo u dru¬ 
štvo Stjepana, mučenika Božje Crkve. 

Konačno, mi moramo oprostiti drugima jer samo 
pod tim uvjetom bit će i nama oprošteni naši grijesi. 
I doista. Bogu je gotovo moralno nemoguće da nam 
oprosti, ako mi sa svoje strane ne oprostimo. Zar 
nije On rekao: “Blaženi milosrdni, jer će oni postići 
milosrđe” (Mt 5, 7). “Opraštajte, i bit će vam opro¬ 
šteno. Dajte, i dat će vam se... Jer će vam se odmjeriti 
mjerom kojom mjerite” (Lk 6, 37 - 38). 

Tom se zakonu ne da izbjeći. Ako ne posijemo, 
nećemo požeti; ako mi ne iskažemo milosrđe svome 

bližnjemu. Bog će nama uskratiti svoje milosrđe. Kao 
što je u paraboli gospodar poništio oproštenje dano 
sluzi, jer je on odbio iskazati manju milost svome 
drugu, “tako će i Otac moj nebeski postupati s vama, 
ako svak od vas ne oprosti od srca bratu svojemu”. 

Ako je posuda napunjena solju, ona ne može biti 
napunjena pijeskom, također, ako su naša srca puna 
mržnje, kako ih Bog može napuniti svojom ljubavlju? 
To je posve jednostavna stvar. Ne može biti i neće 
biti milosrđa prema nama ako sami nismo milosrdni. 
Pravi znak kršćanina nije koliko on ljubi svoje prija¬ 
telje, nego neprijatelje. 

Božja je zapovijed jasna: w Ljubite neprijatelje svoje; 
činite dobro onima koji vas mrze; i molite za one 
koji vas progone i kleveću, da možete biti djeca Oca 
svojega nebeskoga, koji pušta da sunce njegovo izlazi 
nad dobrima i zlima i daje da kiši pravednima i gre- 
šnicima.” 

“Jer ako ljubite samo one koji vas ljube, kakvu 
ćete plaću imati? Ne čine li to i carinici? I, ako pozdra¬ 
vljate samo prijatelje svoje, što osobito činite? Ne či¬ 
ne li to i neznabošci (Mt 5, 44.47). 

Oprostiti dakle! Oprostiti čak sedamdeset puta 
sedam puta! Smekšaj smrtni jastuk svojim neprija¬ 
teljima opraštajući im njihove male grijehe protiv 
sebe, da bi mogli i tebi biti oprošteni tvoji veliki grijesi 
protiv Boga. Oprosti onima koji te mrze, da bi i tebi 
bili oprošteni tvoji prekršaji. Današnji svijet tako je 
pun mržnje! 

Naraštaj stisnutih pesti množi se poput Kainova 
naraštaja. Borba za opstanak pretvorila se u opstanak 
za borbu. Ima i takvih koji govore o miru samo zato 


12 



da bi svijet pričekao dok oni ne budu dovoljno jaki 
za rat. 

Dragi Bože, što možemo mi, Tvoji sljedbenici, 
učiniti da donesemo mir svijetu? Kako možemo 
spriječiti da brat ustaje na brata i stalež na stalež 
zasjenjujuči i samo nebo križevima, kojima su na¬ 
čičkane Kalvarije? Prva riječ s križa daje odgovor: mi 
moramo u tijelu svakoga čovjeka koji mrzi, vidjeti 
dušu koja je stvorena za ljubav. Ako nas brzo uvrijedi 
njihova mržnja, to je stoga što smo zaboravili ili svrhu 
njihovih duša ili svoje grijehe. Otpusti nama naše 
grijehe, kao što i mi otpuštamo onima koji griješe 
protiv nas. Oprosti nam što smo se ikada dali uvri¬ 
jediti, da bismo tako i mi mogli medu svojim krvni¬ 
cima nad i nekog poput Longina, koji je bio zaboravio 
da u jednom srcu postoji ljubav, dok ga nije kopljem 
otvorio. 

PATNJA 

“Još danas bit ćeš sa mnom u raju.” 
Druga riječ s križa 

Prva riječ s križa kaže nam kako se moramo od¬ 
nositi prema nepravednom trpljenju, a druga kakav 
mora biti naš stav prema boli (patnji). Postoje dva 
načina kako se može na tu stvar gledati: prvi je da se 
ne uočava svrha, a drugi da se i svrha ima pred očima. 

Prvim načinom gleda se na patnju kao na kakvu 
neprozirnu stvar, npr. kameni zid; drugim, kao na 
transparentnu stvar, npr. prozorsko okno. Kako ćemo 
reagirati na patnju, zavisi potpuno od naše životne 
filozofije. Kao što je pjesnik napisao: “Dva su čovjeka 
gledala kroz tamničke rešetke; jedan je vidio blato, 
drugi zvijezde.” Pa tako ima ljudi koji će gledajući 
ružu reći: “Zar nije šteta što na ovoj ruži ima trnja?”, 
dok će drugi reći: “Nije li utješno što na ovom trnju 
postoji ruža?” Ta dva različita načina odrazila su se 
na onoj dvojici razbojnika koji su bili razapeti s obje 
strane našega Gospodina. Razbojnik s desne strane 
slika je onih za koje patnja ima svoj smisao; razbojnik 
s lijeve strane simbol je neposvećene patnje. 

Promatrajte ponajprije razbojnika s lijeve strane. 
On nije ništa više trpio negoli razbojnik s desne, ali 
je svoje razapinjanje počeo i završio sa psovkom. 
Nikada, ma ni samo za jedan čas, nije on povezao 
svoje patnje s Čovjekom na srednjem križu. Molitva 
oproštenja našega Gospodina nije njemu značila ništa 
više no let jedne ptice. 

On nije u svojoj patnji vidio više smisla nego što 
ga vidi muha u prozorskom oknu, koje ispunja ljudski 
stan Božjom toplinom i sunčanim svjetlom. Kako nije 
bio u stanju da je produhovi i pretvori u hranu svojoj 
duši, patnja se okrenula protiv njega, kao što se strana 
supstancija uzeta u želudac okreće protiv njega te ga 
inficira i truje cijeli organizam. 

Uslijed toga je on postao ogorčen, njegova su usta 
postala kao krater mržnje, pa je psovao samoga Gos¬ 
podina, koji ga je mogao uvesti u mir i raj. 

Svijet je danas pun takvih, koji poput lijevog 
razbojnika ne vide nikakav smisao patnje. Ne znajući 
ništa o otkupljenju što ga je izvršio naš Gospodin, 
oni nisu u stanju da patnji nadu odgovarajuće mjesto; 
ona postaje kriva zakrpa na ludom sagu života. Život 
za njih postaje tako smućen, da “za njihovom zaluđe¬ 
nom mladošću slijedi pomućena muževna dob”. 

Budući da nisu nikada mislili kako je Bog nešto 
više nego pusto ime, oni nisu sada u mogućnosti da 
snažne životne realnosti uklope u njegov božanski 
plan. To je razlog što toliki prestavši vjerovati u Boga 
postaju cinici koji ne samo da ubijaju sami sebe nego, 
u izvjesnom smislu, i ljepotu cvijeća, i lica djece, za 
koje neće da žive. 

Pouka lijevoga razbojnika jasna je: patnja sama po 
sebi ne čini nas boljima; ona je vrlo prikladna da nas 
učini gorima. Nikada ni jedan čovjek nije postao bo¬ 
ljim samo stoga što ga je uho boljelo. Neproduhovlje- 
na patnja ne poboljšava čovjeka; ona ga degenerira. 
Lijevi razbojnik nije ništa bolji zbog svoga pribijanja 
na križ; to ga prži, pali i kalja njegovu dušu. 

Ne hoteći misliti o patnji u odnosu na išta drugo, 
on konačno misli samo na sebe i tko bi ga skinuo s 
križa. Tako prolaze oni koji su izgubili vjeru u Boga. 
Za njih Gospodin na križu znači samo jedan dogadaj 
u povijesti rimskoga carstva; on nije njima vjesnik 
nade ili dokaz ljubavi. 

Oni ne bi mogli u svojim rukama držati neko oruđe 
ni pet minuta a da ne otkriju čemu služi, a ovamo 
provode cijeli život nikada ne istražujući njegovu 
svrhu. Budući da život za njih nema smisla, patnja ih 
ispunja gorčinom, truje, i konačno se pred njihovim 
očima zatvaraju velika vrata životnih zgoda te poput 
lijevoga razbojnika oni odlaze bez blagoslova. 

Sad gledajte desnoga razbojnika - simbol onih za 
koje patnja ima smisla. U početku on toga nije razu¬ 
mio, pa je zajedno s lijevim razbojnikom psovao. Ali 
upravo kao što katkada bljesak munje osvijetli stazu 
koju smo izgubili, Spasitelj je, opraštajući svojim krv¬ 
nicima, osvijetlio tome razbojniku stazu milosrđa. 

On je stao uviđati: kad patnja ne bi imala smisla, 
Isus je ne bi bio prigrlio. Kad križ ne bi imao značenja, 
Isus se ne bi bio popeo na nj. Sigurno On, koji je tvr¬ 
dio da je Bog, ne bi nikad bio izabrao znak sramote kad 
se on ne bi mogao pretvoriti i promijeniti u sveti znak. 

Taj razbojnik počeo je shvaćati značenje patnje; za 
sada je ona značila barem prigodu da čovjek čini po¬ 
koru za svoj zločinački život. I u času kad ga je to 
svjetlo obasjalo, on je stao koriti lijevoga razbojnika: 
“Zar se ne bojiš Boga, kad i sam trpiš jednaku kaznu? 
Mi dakako s pravom trpimo, jer primamo pravednu 
kaznu za svoja djela, a ovaj nije ništa zlo učinio” (Lk 
23, 40 - 41). 

Sada je on spoznao da patnja vrši na njegovoj duši 
ono što vatra na zlatu: pali nečistoću. Ili nešto slično 
onomu što temperatura čini u bolesti: ubija klice. Pa¬ 
tnja je skinula mrenu s njegovih očiju i okrećući se 
prema križu u sredini, on nije više na njemu vidio 
raspetoga čovjeka, nego nebeskoga kralja. 

Zacijelo, onaj koji je u stanju moliti oproštenje 
svojim ubojicama, neće odbaciti jednoga razbojnika: 
“Gospodine, spomeni me se kada dodeš u svoje 
kraljevstvo.” Tako velika vjera bila je nagrađena: “Zai¬ 
sta, kažem ti: još danas ćeš biti sa mnom u raju” (Lk 
23, 42 - 43). 

Patnja u sebi nije nepodnosiva; neshvaćanje 
njezina smisla, to je nepodnosivo. Da ovaj razbojnik 
nije shvatio smisao patnje, on ne bi bio spasio svoju 
dušu. Patnja može našoj duši biti smrt ili život. Sve 
ovisi o tome povezujemo li je s onim koji “mjesto 
određene sebi radosti podnese križ”. Jedna od naj¬ 
većih tragedija u svijetu jest upropaštena patnja. Patnja 
bez odnosa prema križu nalik je na nepotpisani ček - 
bez vrijednosti, ali kad je potpišemo znakom Spa¬ 
sitelja na križu, ona zadobiva neizmjernu vrijednost. 

Bolesna sljepoočica, koja nikada ne kuca složno s 
Glavom tmjem okrunjenom, ili bolest ruke nepod- 
nošena strpljivo u zajednici s Rukom na križ pribije¬ 
nom, to je čisti gubitak. Svijet je tom patnjom postao 
gori, a mogao je postati znatno bolji. 

Svi bolesnici na bolesničkim krevetima diljem 
svijeta jesu dakle Gospodinu ili s lijeve ili s desne 
strane, ovisno o tome traže li, poput lijevoga razboj¬ 
nika, da budu skinuti s križa, ili, poput desnoga, da 
budu na križ podignuti. 

Ne čini toliko svijet misterioznim to što ljudi trpe, 
nego koliko gube kad trpe. Čini se da oni zaboravljaju 
kako su čak i kao djeca u svojim igrama postavljali 
sebi različite zapreke, da bi imali što nadvladati. 

Pa zašto onda kad odrastu do muževne dobi, ne 
bi za njih bilo nagrada koje se dobivaju naporom i 
borbom? Zar se ljudski duh ne može dizati protiv- 
štinama, kao što se ptica diže svladavajući otpor vje¬ 
tra? Zar borbena riba ne pliva uz vodu? Zar se ne 
mora alabastrena posuda razbiti da se kuća napuni 
mirisom? Zar dlijeto ne mora rezati mramor da se 
napravi kip? Ne mora li sjeme padnuvši na zemlju 
umrijeti prije nego što isklije na novi život? Ne moraju 
li male rijeke žuriti prema oceanu da izbjegnu samo¬ 
dopadnu ustajalost? Ne mora li se grožđe zgnječiti 
da se dobije vino za piće, i pšenica samljeti da se 
dobije kruh za jelo? 

Pa zašto onda patnja ne bi mogla postati otkup¬ 
ljenjem? Zašto se pod alkemijom božanske ljubavi 
ne bi križevi mogli pretvoriti u raspela? Zašto se kazne 
ne bi mogle smatrati pokorama? Zašto se ne bismo 
mogli poslužiti križem da postanemo Bogu slični? 
Mi Mu ne možemo postati slični u moći, ni u znanju; 
postoji samo jedan način da mu budemo slični: u na¬ 
činu podnošenja svoje muke i križa - s ljubavlju. u Od 
ove ljubavi nema nitko veće, da tko život svoj položi 
za prijatelje svoje.” Ljubav čini patnju podnosivom. 

Dokle god osjećamo da ona koristi drugomu, pa i 
našoj duši povećanjem slave Božje, lakše ju je 
podnositi. Majka bdije uz postelju svoga bolesnoga 
djeteta. Svijet to naziva “patnjom”, ali ona to zove 
ljubavlju. 

Nekom malom djetetu majka je bila zabranila da 
hoda po drvenoj ogradi. Dijete nije poslušalo, pa je 
palo, ostalo sakato i nije nikad više moglo hodati. 
Kad mu je saopćena njegova nesreća, ono je reklo 
majci: “Znam da više neću moći hodati; znam da je 
to zbog moje vlastite krivnje; ali ako ćeš me ti i nadalje 
ljubiti, moći ću sve podnijeti.” Tako je i s našim pat¬ 
njama. 

Ako smo sigurni da nas Bog i dalje ljubi i brine se 
za nas, nalazit ćemo veselje čak i u nastavljanju nje¬ 
gova otkupiteljskoga djela - postajući sami otkupitelji 
s malim “o”, dok je On Otkupitelj s velikim “O”. Ta¬ 
da će nam postati jasnom razlika između patnje i žrtve. 
Patnja je žrtva bez ljubavi. Žrtva je patnja s ljubavlju. 

Kad to shvatimo, imat ćemo odgovor za one koji 
misle da nas je Bog trebao pustiti da griješimo bez 
patnje: 


Vapaj od zemnih tjeskoba dopro je do Boga: 
Gospodine, oduzmi našu muku - 
Sjenu, kpja zamračuje svijet, 7 1 si napravio, 
Lanac, kpji tvrdo steže i guli srce, 

Breme, Sto sapinje krila, 

Koja bi se htjela u vis diči. 

Gospodine, oduzmi patnju svijetu, Sto ga Ti stvori, 
Da Te on Sto viSe ljubi. 

Tada odgovori Gospodin svijetu, što ga stvori: 

",Zar treba da oduzmem patnju? 

I s njom, patnjom ojačanoj duši 
Snagu da izdrži? 

Uzvišen Treba li da oduzmem samilost, 
kpja povezuje srca, 

I uzvišenu žrtvu? 

Hoćete li da izgubite sve svoje junake, 

Koji vatrom isijana čela /( nebu dižu? 

Zar da oduzmem ljubav, koja otkup plača 
I veseli se nad gubitkom? 

Možete li pregorjeti živote kpji bi se 
Popeli do mene, 

Krista na njegovu križu?” 

(“God and Pain”, George Stevvart). 

I sada ova zadnja pouka. Vi i ja često molimo od 
Boga različite milosti, kojih nikada ne dobivamo. Mi 
možemo zamisliti razbojnika s desne strane kako se 
tokom svoga života moli Bogu za mnoge darove, 
posebno za bogatstvo, koje mu po svoj prilici nije 
bilo podareno. S druge strane, iako Bog uvijek ne 
uslišava naše materijalne molbe, jednu nam uvijek 
uslišava. Ima jedna milost za koju vi i ja možemo 
moliti Boga još ovaj čas, ako imamo hrabrosti za to, 
i ta će nam milost biti udijeljena prije nego što dan 
mine. Ta molitva, koju Bog nikada nije odbijao niti 
će ikad odbiti, jest molitva za trpljenje. Molite Ga da 
vam pošalje križ i dobit ćete ga! 

Ali zašto On ne odgovara uvijek na naše molitve 
za povećanje plaće, za veće narudžbe, za više novca? 
Zašto nije razbojniku s lijeve strane uslišao molbu da 
bude skinut s križa, i zašto je razbojniku s desne strane 
uslišao molbu da mu oprosti grijehe? 

Jer nas materijalna dobra udaljuju od Njega, a križ 
uvijek približuje njemu. Bog ne želi da pripadamo 
svijetu, nego njemu, jer je On umro za nas. 

TRPLJENJE NEDUŽNIH 

"Ženo, evo Ti sina! (Sine) Evo ti majke!” 

Treća riječ s križa 

Zašto nedužni trpe? Mi nemamo ovdje u vidu ne¬ 
dužne koji su nehotice navalili na sebe trpljenje, nego 
u prvom redu one dobre duše koje traže trpljenje i 
ne smiruju se dok ne nađu križ. Drugim riječima, 
zašto bi postojali karmelićani, siromašne klarise, 
trapisti, male sestre siromaha i tucet pokorničkih 
redova u Crkvi, koji drugo ne rade nego se žrtvuju i 
trpe za ljudske grijehe? 

Sigurno ne zato što bi trpljenje nužno bilo skop¬ 
čano s osobnim grijehom. Naš Gospodin nam je to 
kazao kad je onima koji su ga pitali, o slijepcu od ro¬ 
đenja: “Tko je sagriješio, on ili njegovi roditelji...?” 
odgovorio: “Ni on, ni njegovi roditelji.” 

Da nađemo odgovor, moramo poći ne samo do 
trpljenja nevinih ljudi, nego same Nevinosti. U ovoj 
TREĆOJ RIJEČI naša je pažnja usmjerena na dvije 
najbezgrešnije osobe koje su ikada stupale našom 
grešnom zemljom: na Isusa i Mariju. 

Sam je Isus bio bezgrešan po naravi, jer je On 
presveti Sin Božji. Marija je bezgrešna po milosti, jer 
je Ona “jedinstveni ponos naše okaljane naravi”. Pa 
ipak najviše trpe. Zašto je On trpio, koji je svojom 
božanskom moći mogao izbjeći križu? Zašto je trpjela 
Ona, koja je mogla sebe izuzeti zbog svoje kreposti, 
ili ju je mogao izuzeti njezin božanski Sin? 

Ljubav je ključ za ovu tajnu. Ljubav po samoj svojoj 
naravi nije sebična, nego velikodušna. Ona ne traži 

vlastito dobro, nego dobro drugih. Mjera ljubavi nije 
zadovoljstvo što ga ona daje - to je način kako svijet 
o njoj sudi - nego radost i mir što ih može drugima 
pribaviti. 

Ona ne računa vino što ga pije, nego vino što ga 
služi. Ljubav nije kružnica opisana sama sobom; ona 
je križ s rukama koje grle cijeli svijet. Ona teži ne to¬ 
mu da sama ima, nego da nju imaju, ne da njoj nešto 
pripada, nego da ona drugima pripada. 

Ljubav je dakle po svojoj naravi socijalna. Njezina 
je najveća sreća da opaše svoje bokove i služi na gozbi 
života. Njezina je najveća nesreća ako joj se uskrati 
radost da se može žrtvovati za druge. Zato naočigled 
patnje ljubav nastoji rasteretiti patnika i preuzeti 
njegovu patnju na sebe, a u slučaju grijeha gleda pru¬ 
žiti zadovoljštinu za grešnikovu nepravdu. 

Zar majke ne žele, iz ljubavi, preuzeti na se bol od ra¬ 
na svoje djece? Ne preuzimaju li očevi, iz ljubavi, dugo¬ 
ve svojih nastranih sinova, da poprave njihove ludosti? 

Što sve to znači, ako ne altruizam? U stvari ljubav 
je tako socijalna da bi odbacila oslobođenje od patnje 
ako bi bilo samo za nju. Ljubav odbija prihvatiti indi¬ 
vidualno spasenje; ona se nikad ne sagiba nad čovje¬ 
kom, kao zdrav nad bolesnim, nego ulazi u njega, da 
preuzme samu njegovu bolest. 

Ona odbija da njezine oči ostanu jasne kad su druge 
ovlažene suzama; ona ne može biti sretna dok svi 
drugi nisu sretni ili dok se pravdi ne udovolji; njoj je 
mrsko da bude izdvojena i da stoji po strani kad drugi 
nose terete i kad gladuju. Ona s prezirom odbacuje 
izbjegavanje mučnoga osjećaja nad tuđim nevoljama, 
te im se podaje, kao da su njezine. 

Ovo nije teško shvatiti. Biste li vi željeli biti jedina 
osoba na svijetu koja ima oči da vidi? Biste li željeli 
biti jedini koji može hodati, a da je sav ostali svijet 
hrom? Biste li, ako ljubite svoju obitelj, stajali na doku 
i mimo gledali kako se svi oni utapaju pred vašim 
očima? 

A ako ne, zašto ne? Jednostavno zato što ih ljubite, 
što se osjećate s njima tako sjedinjeni da njihova bol 
para i vaše srce. 

Primijenite to sada na našega Gospodina i njegovu 
blaženu majku. Tu je ljubav na svom vrhuncu, a nevi¬ 
nost u najvećem sjaju. 

Mogu li oni biti ravnodušni prema nečemu što je 
veće zlo od patnje, prema grijehu? Mogu li gledati 
kako ljudski rod nosi križ na Kalvariju smrti, a sami 
ne htjeti imati udjela u podnošenju njegove težine? 
Mogu li oni biti ravnodušni prema sudbini ljubavi, 
ako su sami Ljubav? Ako ljubav znači izjednačavanje 
i simpatiju s ljubljenom osobom, zašto Bog ne bi 
mogao toliko ljubiti svijet da mu pošalje svoga 
jedinorodenoga Sina da ga otkupi? I ako je taj Božji 
Sin toliko ljubio svijet da je umro za nj, zašto ne bi 
Majka Utjelovljene Ljubavi imala udjela u tom otku¬ 
pljenju? Ako se ljudska ljubav poistovjećuje s patnjom 
ljubljene osobe, zašto ne bi Božanska Ljubav trpjela 
kad dođe u dodir s ljudskim grijehom? Ako majke 
trpe u svojoj djeci, ako muž osjeća jade svoje žene, 
ako prijatelji dijele tjeskobu križa sa svojim prija¬ 
teljima, zašto ne bi Isus i Marija trpjeli u čovječanstvu, 
koje ljube? 

Ako biste vi htjeli umrijeti za svoju obitelj, zašto 
ne bi On umro za ljudski rod, kojemu je glava? I ako 

je bol to silnija što je ljubav veća, zašto se ta ljubav ne 
bi dala razapeti? 

Ako se takne jedan osjetni živac, on prenosi bol u 
mozak; a budući da je naš Gospodin glava patničkoga 
čovječanstva, On je osjećao svaki grijeh svakoga 
čovjeka kao svoj. Eto, zbog toga je križ bio neizbježan. 

Ne bi nas mogao ljubiti savršeno da nije umro za 
nas. Ni njegova Majka ne bi njega ljubila potpuno da 
nije s njim dijelila tu smrt. To je razlog radi kojega je 
On svoj život dao za nas, a njezino srce bilo slomljeno 
za nas; zbog toga je On Otkupitelj. 

Da potpunije objavi kako je križ nastao iz dodira 
ljubavi s grijehom, naš je Gospodin rekao svoju TRE¬ 
ĆU RIJEČ svojoj Majci: “Ženo, evo Ti sina!” On nju 
nije nazvao “majkom”, nego “ženom”; osim kad je u 
sljedećem času, obraćajući se Ivanu, dodao: “(Sine) 
Evo ti Majke.” 

Izraz “žena” označavao je širi odnos prema cijelom 
čovječanstvu nego što ga izražava riječ “majka”. To 
je značilo da Ona nije samo njegova majka, nego svih 
ljudi, kao što je On bio Spasitelj svih ljudi. Ona će 
sada imati mnogo djece - ne po tijelu, nego po duhu. 
Isus je bio njezin prvorodenac po tijelu u radosti; 
Ivan njezin drugorodenac po duhu u boli; a mi smo 
njezini bilijuntorodenci. 

Ako je Ona ljubila onoga koji je umro za sve ljude, 
onda mora ljubiti one za koje je On umro. To je bila 
njegova jasna i bjelodana namjera. Ljubav prema 
bližnjemu nerazdruživa je od ljubavi prema Bogu. 
Njegova ljubav nema granica; On je umro za svakoga 
čovjeka. Onda ni njezina ljubav ne smije imati nika¬ 
kvih granica. 

Ona ne smije biti samo nesebična, nego mora biti 
čak i socijalna. Ona mora biti majka svakomu čovjeku. 
Majka veoma ljubi svoju djecu, a Isus svojoj sada 
govori da je i Ivan njezin sin, a Ivan je simbol svih 
nas. 

Otac nije poštedio svoga Sina, pa ni Sin nije 
poštedio svoje Majke jer ljubav ne poznaje nikakvih 
granica. Isus je imao osjećaj odgovornosti za svaku 
dušu u svijetu; i Marija, nadahnuta njegovom ljubav¬ 
lju, imala je odgovarajući osjećaj odgovornosti. Ako 
je On imao biti Otkupitelj zalutale djece. Ona mora 
biti njihova majka. 

Osvjetljuje li to imalo naš problem? Zašto nevine, 
čiste, dobre duše ostavljaju svijet i njegove radosti, 
uživaju u postovima, prihvaćaju križ i podaju se 
neprestanom molenju? Odgovor je: jer ljube. “Od 
ove ljubavi nitko veće nema, da tko život svoj položi 
za neprijatelje svoje.” 

One toliko ljube svijet da ga žele spasiti, i znaju da 
nema drugoga načina za to nego da umru za njega. 
Mnogi od nas tako ljube svijet u kojem živimo i od 
kojega smo, ali na koncu ne čine ništa za nj. Krivo 
doista imaju oni koji misle da one nedužne žrtve mrze 
svijet. 

Čim svijet čuje za jednu lijepu mladu ženu, ili za 
jednog čestita mlada čovjeka, da stupaju u samostan, 
pita se: “Zašto su napustili svijet?” Oni su ostavili 
svijet ne što bi ga mrzili, nego jer ga ljube. Oni ljube 
svojom ljudskom dušom svijet toliko da žele za nj 
učiniti sve što mogu; i oni ne mogu za nj ništa bolje 
učiniti nego moliti da bi duše jednoga dana našle put 
natrag k Bogu. 

Naš Gospodin nije mrzio svijeta; svijet je mrzio 
njega. A On je ljubio svijet. Pa ni oni ne mrze svijeta; 
oni su u ljubavi s njime i sa svakim u njemu. Oni to¬ 
liko ljube grešnike u njemu da daju zadovoljštinu za 
njihove grijehe; oni toliko ljube bezbožnike u njemu 
da su voljni odreći se utjehe božanske prisutnosti kako 
bi ateisti osjećali manje nespokojstva u tami. 

Oni su toliki ljubitelji svijeta te se može reći da su 
s njim organski povezani. Oni znaju da medu stvarima 
i dušama postoje takvi međuodnosi da se dobro što 
ga jedan čini odražuje na milijunima, upravo onako 
kao što je deset pravednika moglo spasiti Sodomu i 
Gomoru. Kad se kamen baci u more, proizvede krug, 
koji se sve više širi i postaje veći, dok ne dopre i do 
najudaljenije obale; čegrtaljka, što padne s dječje ko¬ 
lijevke, širi eterske valove čak do najudaljenije zvijez¬ 
de; opeče se prst i cijelo tijelo osjeća bol. 

Svemir je dakle organska tvorevina; pa je to i ljud¬ 
ski rod. Svi smo pozvani da budemo članovi jedne 
velike obitelji. 

Bog je naš Otac, koji je poslao svoga Sina na svijet 
da bude naš Brat, i On je s križa tražio od Marije da 
bude naša Majka. Pa ako je moguće kod ljudskog 
tijela nakalemiti kožu s jednoga uda na drugi, zašto 
se ne bi mogla i molitva nakalemiti? 

Ako se može izvršiti transfuzija krvi, zašto se ne 
bi mogla izvršiti i transfuzija žrtve? Zašto da ne može 
nevini zadovoljiti za grešnoga? 

Zašto da ne mogu stvarni ljubitelji duša, koji ne 
žele biti pošteđeni patnja, učiniti za svijet isto ono 
što je Isus učinio na križu, a Marija pod križem? Od¬ 
govor na to pitanje napunio je samostane. 


27 



Nitko na zemlji ne može izmjeriti dobro što ga 
svijetu čine ti ljubitelji Božji. Koliko su puta oni 
zaustavili pravednu srdžbu Božju! Koliko su grešnika 
doveli do ispovjedaonice! Koliko su ih na smrtnoj 
postelji obratili! Koliko su progona spriječili! 

Mi toga ne znamo, a oni ne žele znati, dokle god 
ljubav pobjeđuje mržnju. Ne budimo stoga ludi, pa 
da pitamo: Pa što dobra čine oni svijetu? Mogli bismo 
isto tako pitati: Pa što je dobra križ učinio? 

Napokon, samo nevini može shvatiti što je grijeh. 
Nitko prije našega Gospodina nije nikad pomišljao 
da dadne svoj život za spas grešnika, jer nitko nije 
bio dovoljno bezgrešan da upozna strahote grijeha. 

Mi, koji redovito griješimo, priviknemo se na 
grijeh, kao što dugogodišnji gubavac više ne može 
pravilno procijeniti strahotu svoje bolesti. 

Grijeh je izgubio svoju strahotu; mi nikada ne po¬ 
mišljamo da ga dovedemo u vezu s križem; mi nikad 
ne primjećujemo njegova odraza na ljudskom rodu. 

Grijeh je neman strašna lica, 

Dosta ga je vidjeti pa da se zamrzi; 

Ali viđena često, privikav se njegovu licu, 

Najprije ga trpimo, onda sažaljujemo, 

konačno grlimo. 

(A. Pope). 

Najbolji način da se upozna grijeh, jest ne griješiti. 
A Isus i Marija bili su potpuno bez grijeha, On po 
naravi, Ona po milosti; zato su mogli shvatiti i upo¬ 
znati strahotu grijeha. 

Budući da nikada s njim nisu pravili kompromisa, 
nije trebalo ni sada da ga čine. To je bilo nešto tako 

strašno da se nisu plašili ničega pa ni smrti na križu, 
samo da mu izbjegnu ili da za nj zadovolje. 

Ali uslijed neobična paradoksa, nevinost, premda 
mrzi grijeh jer samo ona spoznaje njegovu težinu, 
ipak ljubi grešnika. Isus je ljubio Petra, koji je triput 
posmuo, a Marija je obraćenu prostitutku odabrala 
za svoju družicu u podnožju križa. 

Što li su morali govoriti ogovaratelji o tom prija¬ 
teljstvu, promatrajući Mariju i Magdalenu kako se 
penju i silaze Kalvarijom! Ali se Marija na sve to nije 
obazirala, da bismo se u budućoj generaciji vi i ja 
mogli u nju pouzdati kao u “Utočište grešnika”. Ni¬ 
malo se dakle nemojmo plašiti da Ona, budući neo¬ 
kaljana, neće moći razumjeti našu grešnu bijedu, jer 
ako je tada imala Magdalenu za družicu zašto ne bi 
sada mogla imati nas? 

Draga Neokaljana Majko, rijetko su u povijesti 
nevini trpjeli toliko kao danas. Nebrojene Marije i 
Ivani stoje pod križem, s jedinom krivnjom što ljube 
Raspetoga na križu. Ako nema otpuštenja grijeha bez 
prolijevanja krvi, daj da ove nevine žrtve širom svijeta 
budu otkupljenje za one koji mrze. Mi ne molimo da 
mrzitelji propadnu, nego da se patnjama pravednika 
spase. 

Ti si nevina trpjela jer si nas ljubila u zajednici sa 
svojim božanskim Sinom. Tako smo naučili da samo 
oni koji prestanu ljubiti, bježe od križa. Nevini koji 
danas trpe, nisu djeca iz Betlehema, nego odrasla djeca 
betlehemskog Boga - muževi i žene koji danas spaša¬ 
vaju Crkvu, kao što su nekoć betlehemska djeca spa¬ 
sila Isusa. 

Budi Ti njihova utjeha, njihova radost, njihova 
Majka, o Nevina ženo koja spajaš ljudske sinove sa 
Sinom Božjim u jedinstvu Oca i Svetoga Duha po 
sve vijeke. Amen. 

BOG I DUŠA 

“Bože moj! Bože moj! Zašto si me ostario?” 
Četvrta riječ s križa 

Prve se tri riječi na križu odnose na tjelesnu patnju; 
ova četvrta - na moralnu, na grijeh. Tjelesno trpljenje 
jest bol; moralno trpljenje - zlo ili grijeh. 

Današnji svijet uzima grijeh olako, smatrajući 
ga često ostatkom prošlosti, koja nije poznavala 
evoluciju i psihoanalizu. Baš protivno je istina: što 
više znamo o smrti i njezinim uzrocima, to više znamo 
o grijehu, jer, riječima Svetog pisma, “plaća grijeha 
jest smrt”. 

Poistovjećeni su smrt i grijeh. I s pravom: smrt u 
fizičkom redu odgovara grijehu u moralnom redu. 
Smrt u fizičkom redu jest po pravilu gospodstvo ni¬ 
žega reda nad višim. 

Npr. životinje i ljudi općenito umiru polaganom 
oksidacijom i izgaranjem organizma. U tom času, kad 
oksidacija kemijskog reda zagospodari nad biološkim 
redom, nastupa pojava nazvana smrt. 

Čovjek nema samo tijelo, nego i dušu. I upravo u 
tom času, kada niži zakon sebičnosti zagospodari 
višim zakonom ljubavi, kada tijelo zagospodari du¬ 
šom, kada ljubav prema zemlji prevlada nad ljubavlju 
prema Bogu, nastupa poremećaj nužnoga poretka, i 
to vladanje nižega poretka nad višim nazivamo gri¬ 
jehom. 

I u smrti i u grijehu posrijedi je oduzimanje života, 
ljudskog u prvom slučaju, božanskog u drugom. Zato 
sv. Pavao naziva grijeh raspinjanjem ili ubijanjem bo- 

žanskoga života u nama: “Sami nanovo razapinju i 
ruže Sina Božjega” (Hebr 6, 6). 

Ako je grijeh oduzimanje božanskoga života, onda 
se nigdje nije tako jasno pokazao kao na Kalvariji, 
gdje je grešno čovječanstvo razapelo Sina Božjega u 
tijelu. Tu grijeh dolazi u žarište. Očituje se u svojoj 
biti: oduzimanje božanskog života. 

Moralno zlo dostiže vrhunac oduzimajući život 
Čovjeku Boli, jer ako je svijet sposoban ubiti Boga, 
onda je čovjek u stanju učiniti sve. 

što bi god drugo ikada učinio, ne može biti gore 
od toga, i sve drugo zlo što će ga ikada učiniti, bit će 
samo ponavljanje te tragedije. Tu, gdje su najizrazitije 
postojale sve značajke grijeha i gdje je patnja bila 
sasvim nezaslužena, pobjeda zla bila je najpotpunija. 

Kad bi grijeh mogao naći kakav razlog za svoju 
mržnju na Boga, zločin bi bio manje gadan. Ali njegovi 
neprijatelji nisu mogli naći na njemu nikakve mane, 
osim njegove sveobuhvatne dobrote. 

A upravo dobrotu grijeh ne može podnositi, jer 
ona mu je stalan prijekor. Zao čovjek uvijek mrzi 
dobroga. Prava bezumnost osude našega Gospodina 
- jer je čak i Pilat priznao da nalazi toga čovjeka neduž¬ 
nim - bila je ogledalo anarhije grijeha. 

Grijeh je odabrao mjesto za borbu, postavio sprave 
za mučenje, utjecao na sunce, raspalio svjetinu, i od¬ 
lučio se za smrt božanskog života. 

Nije mogao odabrati boljega načina da otkrije svoju 
narav. Nije htio imati Boga na zemlji, pa Mu je 
podigao križ iznad zemlje. 

Grijeh nije želio nikakvih pastirskih poziva na 
obraćenje, i tako je njega prikovao na drvo. “K svoji- 

ma dođe, a oni ga ne primiše. Ostavili su ga pri 
rođenju: oni će ga i sada ostaviti kod smrti.” Tako će 
grijeh doseći svoj najsavršeniji izraz, jer je grijeh 
ostavljanje Boga od strane čovjeka. 

Ali Spasitelj je na križu ne da side, da porazi, nego 
da otkupi od grijeha. Kako bi bolje mogao dati zado¬ 
voljštinu za grijeh nego uzimljući na sebe jednu od 
njegovih najgorčih posljedica? 

Kako je grijeh ostavljanje Boga od strane čovjeka, 
On hoće sada osjetiti njegovu posljedicu: ostavljanje 
čovjeka od strane Boga. To je značenje četvrte riječi , 
izrečene u času kad je tama poput gube prekrila 
Kalvariju: “Bože moj, Bože moj, zašto si me ostavio?” 

Čovjek je odbacio Boga. Naš je Gospodin htio to 
odbacivanje osjetiti u samome sebi. Čovjek se okre¬ 
nuo od Boga; On, u kome je božanska narav hipo- 
statički sjedinjena s čovječjom, hoće sada tu strašnu 
bol rastanka, kao da bi On sam bio krivac. Sve je to 
bilo promišljeno. On je sam od sebe davao svoj život, 
iako su oni mislili da Mu ga uzimlju. 

On se pristao poistovjetiti s čovjekom, pa sada 
donosi odluku da ide tim putem do kraja i da uzme 
na sebe strašnu osamljenost grijeha. Njegova bol zbog 
ostavijenosti, izražena u ovoj ČETVRTOJ RIJEČI, 
bila je dvostruka: ostavljenost od čovjeka i od Boga. 

Čovjek ga ostavlja, jer On odbija zanijekati svoje 
boštvo; Bog ga prividno ostavlja, jer on želi izmaknuti 
božanskoj utjesi, da bi okušao gorki talog grijeha, 
kako bi čaša grijeha bila iskapljena. 

Kao simbol ovoga dvostrukog ostavljanja od strane 
neba i zemlje, njegov križ lebdi između njih, ali sje¬ 
dinjujući ih prvi put otkako je Adam ostavio Boga. 

Nitko od nas ne zna dublje značenje toga vapaja; 
nitko ne može znati. Samo On, bezgrešan, može znati 
krajnju grozotu grijeha, koji je to prouzročio. 

Mi znamo da je u tom času On dopustio sebi da 
osjeti samoču i ostavljenost prouzročene grijehom. I 
baš njegov vapaj dokazuje, premda Ga ljudi ostavljaju, 
da ga oni ipak nikad potpuno ne napuštaju, jer čovjek 
se nikad ne može potpuno otresti Boga, kao što se 
ne može odreći ni svoga podrijetla. 

Zbog toga je njegovu vapaju ostavljenosti pretho¬ 
dio vapaj vjere: “Bože moj, Bože moj!” U tom vapaju 
bila je sažeta osamljenost svakog grešnog srca koje je 
ikada živjelo. 

Pa ipak, u svemu tome bila je i božanska nostalgija 
osamljena bezbošca - koji kaže da nema Boga - da 
ipak pod zvjezdanim nebom vjeruje u njegovu moć. 

Takva je i osamljenost otpalih katolika, koji su 
ostavili Crkvu ne radi razloga, nego radi stvari, i koji 
poput rasipnih sinova maštaju o sreći slugu u kući 
očinskoj. 

Takva je i osamljenost neprijatelja vjere, koji svo¬ 
jom ogorčenošću svjedoče stvarnost religije, jer nitko 
ne mrzi opsjene. 

I osamljenost pesimista, koji se tuže na zlo u svijetu, 
ali samo zato što sve čvršće vjeruju u stvarnost Pravde. 

I osamljenost grešnika, koji mrze sami sebe jer mrze 
krepost. 

I osamljenost ljubitelja svijeta, koji žive bez religije, 
ne što bi je nijekali, nego jer se “silno boje da imajući 
njega, neće moči imati ništa drugo povrh toga”. 

Upravo to nuka čovjeka da se pita postoji li stvarno 
ijedan grešnik koji je tako daleko otišao niz mračne i 

maglovite hodnike te je zaboravio da je ostavio 
svjetlo. Riječi na križu kao da nam odgovaraju na to 
pitanje. 

Samo se Neizmjerni može neizmjerno mrziti i ne¬ 
izmjerno ljubiti. To je razlog što su grešnici razapeli 
našega Gospodina, i što je razapinjanje stvorilo svece. 
Naš Gospodin je neizmjerni Bog. Nama je teško 
shvatiti strahotu grijeha, ali ako je ne možemo vidjeti 
s obzirom na smrt presvetog Jedinca Božjega, onda 
nam se ne može pomoći. 

Istina je, dok god traje grijeh, traje i razapinjanje. 
Klodvig, franački kralj, slušajući prvi put povijest ra¬ 
zapinjanja, rekao je: “Da sam ja bio tamo sa svojom 
vojskom, to se nikada ne bi bilo dogodilo.” Ali činje¬ 
nica je da je Klodvig bio tamo. Bila je tamo i njegova 
vojska. Bili smo i mi. 

Ja vidjeh Sina Božjega na prolasku, 

Okrunjena trnovom krunom. 

" Zar, Gospodine, nije svršeno", rekoh, 

"Zar svoj tjeskobi nije kraj?” 

On baci na me tužni pogled svoj: 

",Zar ti ne razumiješ? 

Gle, svaka je duša Kalvarija 

I svaki grijeh je križ. ” 

(Rachael A. Taylor). 

Kako nam naše tijelo izgleda bliže od duše, skloni 
smo vjerovati da je patnja veće zlo od grijeha. Ali to¬ 
mu nije tako. “Ne bojte se onih koji ubijaju tijelo... 
nego se radije bojte onoga koji može i dušu i tijelo 
pogubiti u paklu.” 

Tako su u razapinjanju stvarnost grijeha i ideja pak¬ 
la dovedene u međusobnu vezu. Križ dokazuje da je 
život prepun potresnih problema; da je grijeh tako 
strašan te je samo Bog mogao po pravednosti dati 
potpunu zadovoljštinu za njega, postavši čovjekom. 

Ako je grijeh božanski Život stajao smrti, onda 
odbijanje otkupljenja ne može značiti ništa manje 
nego vječnu smrt ili pakao. 

Život dakle nije pusti doživljaj; on je drama, koja 
u sebi nosi zametke vječnoga života i vječne smrti. 
Oni koji bi htjeli Pravednost lišiti pakla, htjeli bi lišiti 
Krista njegova križa. 

Kad bismo bili samo životinje, naše bi odluke 
nestajale zajedno sa svojim izvršenjem. Ali budući da 
su naše misli privezane uz istinu, koja je nepro¬ 
mjenljiva, i naše su odluke zabilježene na popisu Sa¬ 
vršene Dobrote, koja je vječna. 

Ako u svom poslovanju uzimamo iz registra 
blagajne cedulju na kojoj su pribilježeni svi primici i 
izdaci dana, zar ćemo biti toliko nerazumni pa vje¬ 
rovati da će se nama, koji živimo po takvom redu, 
upravljati na neki drugi način? 

Zašto dakle da na koncu našega rada na zemlji 
božanski knjigovođa ne nade u našim savjestima ubi- 
Iježen odgovor na pitanje je li naš život bio neuspjeh 
ili uspjeh? Ili gubimo svoju dušu ili je nalazimo; ili 
živimo ili umiremo. 

I ako takav usud ne dolazi na koncu našega života, 
onda je križ poruga i život ispraznost. Ali vidjevši 
kako se visoko možemo dići i kako nisko možemo 
pasti, možemo razabrati vrijednost svojih odluka - 
opasnost bezbrižnosti i blagodat čestitosti. 

Jedan pisac piše ovako: “To su kukavice, koji bi 
nas htjeli odgojiti u uvjerenju kako smo stvoreni da 
ostanemo kod kuće u povojima, zaštićeni od svježega 
zraka i svake pogibelji. Oni bi nas htjeli učiniti 
mekušcima i mazama, nesposobnima za vrtlog života. 
To nije muževan život, nego njegova bijedna trave¬ 
stija. Sve što je plemenito u nama, buni se protiv 
razmaženosti i izbjegavanja svakoga rizika i vrato¬ 
lomije. Nama je potreban poziv na polubožansku 
smionost, koja se u svima nama krije, izazov da radi 
ljubavi riskiramo sve što imamo. Zamislite čovjeka 
rođena od žene koji se tromo vuče na starom ldjusetu, 
ili uvaljena u limuzinu, a trebao bi osvojiti zemlju i 
samoga sebe i učiniti se podatnim za božansku ljubav? 
Meni je dojadilo ovo omalovažavanje visokih zada¬ 
taka; tražim da se svijetu vrati pakao.” (M.C.D. Arcy 
S. J., The Pain of This World, str. 129). 

I ako ga se ne vrati svijetu, ljudi će reći: koliko 
god se mi pokvarili, na koncu će s nama sve biti do¬ 
bro. 

Ali tako dugo dok pakao ostaje, mi imamo jedno 
mjerilo po kojem se zlu može suditi, po kojem se 
može mjeriti onima koji nogama gaze ljudsku i Božju 
ljubav, po kojem se mogu vagati oni koji kušaju 
istisnuti Boga sa zemlje, koju je On stvorio. 

Ako netko želi znati vlastitu vrijednost, neka po¬ 
gleda čovjeka na križu. Tu Ljubav stoji razapeta! Ako 
je razapeo Ljubav, onda je bez ljubavi; a biti bez lju¬ 
bavi, to je pakao! 

Ako razapinje svoj niži ja, da bude sličan Kristu, 
onda je u ljubavi, a biti u ljubavi i s Ljubavlju, to je 
nebo. 

Dragi Spasitelju, otvori nam oči da vidimo kako 
je zaboravljanje strahote grijeha početak naše pro¬ 
pasti. Odveć smo skloni financije, ekonomiju i trgo¬ 
vačke vage okrivljavati za svoje nevolje i jade; olako 
zaboravljamo da su sve to simptomi naše pobune 
protiv TVOG BOŽANSKOG ZAKONA. 

Pobunivši se protiv Tebe, svojega Stvoritelja, 
stvorenja su se digla jedno protiv drugoga, pa se svijet 
pretvara u veliku grobnicu mržnje i zavisti. 

Rasvijetli nas, Gospodine, da uvidimo kako se 
upravo grijeh ukrutio u tvoje čavle, spleo u Tvoje tr¬ 
nje, stvrdnuo u Tvoj križ. 

Ali daj također te uvidimo, ako si Ti uzeo križ za 
nas, da onda moramo biti vrijedni spasenja; jer ako 
je križ mjera našega grijeha, onda je raspelo zalog 
našega otkupljenja po istom Kristu Gospodinu našem. 
Amen. 


38 



POTREBA REVNOSTI 

“Žedan sam!” 

Peta riječ s križa 

Četvrta je riječ patnja duše bez Boga; peta riječ - 
patnja Boga bez duše. Povik “žedan sam” ne odnosi 
se samo na tjelesnu žeđu. 

To je njegova duša gorjela i njegovo srce bilo u 
vatri. On je žeđao za ljudskim dušama. Pastir je bio 
sam bez svojih ovaca; Stvoritelj je čeznuo za svojim 
stvorenjima; Prvorođenac je tražio svoju braću. 

Čitav svoj život On je tražio duše. Ostavio je nebo 
da ih nađe među tmjem; malo je značilo što su od 
tmja napravili za njega krunu, ako je On mogao naći 
i samo jednu koja se izgubila. 

On je rekao da je došao “ne da pozove pravednike, 
nego grešnike”, i njegovo je srce sada žeđalo za njima 
više no ikada. On nije mogao biti sretan dok svaka 
ovca i svako janje nisu u njegovu toru. “I druge ovce 
imam, koje nisu iz ovoga ovčinjaka: i njih mi valja 
dovesti... i bit će jedno stado i jedan pastir.” 

Bol je bila u njegovoj žalobnoj pritužbi za života: 
“Vi nećete doći k meni”, ali sada je bila tragedija u 
zadnjem poviku: “Žedan sam!” 

Po svoj prilici nije u ona tri sata otkupljenja bilo 
nijednog časa u kojem bi naš Gospodin više trpio 
nego u ovom. Tjelesne boli nisu ništa ispoređene sa 
smrtnim tjeskobama duše. 

Davanje života za njega nije značilo tako mnogo, 
jer ga je zapravo On sam od sebe davao. Ali da ljudi 
prezru njegovu ljubav - to dostajalo da mu slomi srce. 

Nama je teško shvatiti svu oštrinu te boli, jer nitko 
od nas ne ljubi dovoljno. Mi nemamo sposobnosti 
za ljubav kakva je njegova, pa nikad ne možemo 
osjetiti toliki gubitak kad nam se ljubav uskrati. 

Ali kad se našim neznatnim malim srcima koji put 
uskrati ljubav za kojom čeznu, onda izdaleka nazi¬ 
remo što se moralo događati njegovu velikom srcu. 

Vjerna i odana žena kojoj je smrt ugrabila muža, 
majka koju sin neće da posjeti i usreći u njezinim 
staračkim danima sinovskom privrženošću, prijatelj 
kojega izdao onaj za koga je sve žrtvovao - svi oni 
proživljuju najjaču i najgorču od svih ljudskih boli: 
smrtnu tjeskobu zbog neuzvraćene ljubavi. Takve 
žrtve mogu umrijeti, pa stvarno i umiru, od slomljena 
srca. 

Ali što je ljubav ljudi jednoga prema drugome u 
usporedbi s ljubavlju Boga prema čovjeku? Ljubav 
što ju ljudsko srce osjeća, umanjuje se umnožavanjem 
objekata njegove ljubavi, kao što velika rijeka gubi 
od svoje punine kad se dijeli u malene rijeke. 

Ali kod Boga ljubav nipošto ne opada s povećanjem 
broja objekata, slično kao što glas ne gubi od svoje 
snage ako ga tisuću ušiju sluša. 

Svako ljudsko srce može ponovo potpuno slomiti 
njegovo Presveto Srce; svaka duša nosi u sebi moguć¬ 
nost da ga iznova razapne. Nitko ne može ljubiti ko¬ 
liko naš Gospodin: stoga nitko ne može ni toliko 
trpjeti. 

Tomu treba nadodati činjenicu da je njegov nei¬ 
zmjerni Um vidio u tom času sva nevjerna srca koja 
će ikada živjeti do kraja vremena; sve koji će ga poput 
Jude slijediti i zatim izdati; sve koji će pasti i odbiti 

njegovu pomoćnicu ruku; jednom riječi, sve koji će 
prolaziti pokraj njegova križa i zaustaviti se samo da 
s krvnicima bace kocke za njegove haljine, dok će 
nedaleko odatle, koliko bi se kamenom moglo doba¬ 
citi, stajati zgoditak toliko dragocjen da bi zasluživao 
da za njega na kocku stave i same svoje živote. 

Taj pogled na nezahvalne ljude obnovio je smrtnu 
tjeskobu s Maslinske gore i prouzročio njegovu smrt. 
On je umro od žeđe u pustinji ljudskih srdaca! 

Iz pete riječi mi izvlačimo ovu veliku pouku: po¬ 
trebu da i mi ljubimo svoju ljudsku braću, kao što 
Gospodin ljubi nas. 

Ako je Isus Krist žedao za dušama, zar ne mora i 
kršćanin žedati? Ako je On došao baciti oganj na 
zemlju, zar ne mora kršćanin biti obuhvaćen tim 
ognjem? Ako je On došao da nam donese sjeme živo¬ 
ta, nije li potrebno da to sjeme donese plod? Ako je 
On zapalio svjetlo u našim dušama, zar da mi ne bu¬ 
demo rasvijetljeni? Nije Ii nas On pozvao da budemo 
njegovi apostoli i poslanici, kako bi se produžilo 
njegovo Utjelovljenje stalnim davanjem božanskoga 
kroz ljudsko? 

Prema tome kršćanin je čovjek kojemu je naš Gos¬ 
podin predao druge ljude. On lomi kruh siromasima 
preko naših ruku. On tješi bolesnike kroz naša usta. 
On pohađa patnike na našim nogama, On gleda žet¬ 
vena polja našim očima, i On sabire snopove u svoje 
vječne žitnice našim trudom. 

Biti dostojan kršćanskoga imena znači, dakle, že¬ 
dati za širenjem božanske ljubavi; i ako ne budemo 
žedali, nećemo biti ni pozvani da sjednemo na gozbu 
ljubavi. 

Krune će se podijeliti samo pobjednicima, i kalež 
vječnoga vina samo žednima. 

Katolik koji ne nastoji oko širenja svoje vjere, pa¬ 
razit je na životu Crkve; tko ne pripasuje svoje bokove 
za apostolat, odriče se svoga sjedišta kod uzvišenoga 
stola kršćanstva; tko ne donosi ploda, sličan je po¬ 
sječenu drvetu na putu, koje sprečava marš Božje voj¬ 
ske. Tko nije osvajajući duh, taj je otpadnik. 

Baklja nam je vjere dana ne da zabavljamo njome 
svoje oči, nego da upaljujemo baklje svojih bližnjih. 
Ako mi ne gorimo i plamtimo za Božju stvar, led će 
prekriti zemlju i to će biti kraj, jer “kad dođe Sin čo¬ 
vječji, hoće li On naći vjere na zemlji?” 

Mjerom je našega apostolata žar naše ljubavi. 
Ljudsko srce rado govori o predmetu svoje ljubavi i 
drago mu je čuti kad se taj predmet slavi. 

Ako mi ljubimo svojega Gospodina, onda ćemo 
rado govoriti o njegovoj svetoj stvari, jer “iz punine 
srca usta govore”. Oni koji posjeduju takvu ljubav, 
nikad se ne izgovaraju, da nemaju prigode. 

Naš je Gospodin rekao: “Žetva je doista velika, 
ali je poslenika malo.” 

Revnu je kršćaninu svaka zemlja misijska; svaka 
gozbena dvorana - Šimunova kuća, gdje se može naći 
druga Magdalena; svaki brod - Petrova lađa, odakle 
se mogu spustiti mreže spasenja; svaka gradska ulica 
puna svijeta drugi je Tu* i Sidon, gdje psići što jedu 
mrvice s gospodareva stola mogu biti nagrađeni za 
svoju vjeru; i svaki je križ prijestolje gdje razbojnici 
postaju dvorjanici. 

Ima takvih koji bi htjeli uništiti svaki trag Spasite- 
ljevih nogu s lica zemlje. Ima takvih koji bi htjeli po- 


42 



noviti razapinjanje Krista, mrzeći one koji navješćuju 
njegovu ljubav; bezbožnici danas više ne skrivaju 
sramotu svojih grijeha, nego nastoje i druge učiniti 
sebi sličnima, da bi našli utjehu u zajedničkoj propasti. 

Ali to nisu razlozi da kršćani odu u katakombe i 
prepuste zemlju Kainovoj rasi. Dokle god ti neprija¬ 
telji božanske ljubavi žive, mogu se kupiti božanskom 
milošću i potencijalna su djeca kraljevstva Božjega. 
Oni su naša povoljna prilika. 

Naš je Gospodin žeđao za njima, pa i mi moramo 
za njima žeđati i dovoljno ih ljubiti da ih pokušamo 
spasiti. 

Jedno je sigurno, mi nismo pozvani biti kršćani 
da bismo ih osudili, nego spasili, pa da svi ljudi budu 
veliko otkupljeno čovječanstvo i Krist njegovo pre¬ 
sveto Srce. 

Neki će se uvijek opirati, ali ne postoje izgubljeni 
slučajevi. 

Ne smijemo nikad zaboraviti da svaki čovjek želi 
biti sretan, a on to ne može biti bez Boga. Pod povr¬ 
šinom svakoga srca, duboko dolje u tajnim naborima, 
silna je težnja za onim radi čega je stvoreno, kao što i 
ptica u kavezu uvijek zadržava svoju želju za letenjem. 

Kao što je Sveti Otac rekao: “Ispod pepela ovih 
izopačenih života uvijek se mogu naći iskre koje se 
dadu raspiriti u plamen”. Čak ni oni koji mrze religiju, 
nisu je nikad stvarno izgubili; inače je ne bi toliko 
mrzili. Žestina njihove mržnje dokaz je za stvarnost 
onoga što mrze. Da su oni stvarno izgubili religiju, 
ne bi trošili svu svoju energiju u nastojanju da i svi 
drugi to izgube; čovjek koji je izgubio sat, ne ide na¬ 
okolo druge nagovarajući da i oni izgube svoje satove. 

Kako je mržnja samo uzaludan pokušaj podcje¬ 
njivanja, mi ne smijemo smatrati da su oni izvan do¬ 
sega evanđeoske pouke. Oni uvijek mogu biti obra- 
ćeni, pa i u posljednjem času, kao onaj razbojnik, ili 
kao Arthur Rimbaud. To je bio čovjek koji je za života 
u spisima strašno pogrđivao Krista; čovjek kome 
najveća slast bila svakoga tko bi mu govorio o Bogu 
i Gospi, opiti, s namjerom da ga izgrdi pa čak i fizički 
zloupotrijebi. On je čak uživao u tome da slomi srce 
svojoj majci, kojoj je ovako pisao: “Srećom je ovaj 
život jedini; to je očigledno po tome što čovjek ne 
može zamisliti neki drugi život dosadniji od ovoga.” 

Tada je nadošao njegov konac, koji nam je opisao 
Frangois Mauriac svojim jezikom: “Sada zamislite 
jedno ljudsko biće koje ima veliku otpornu snagu, 
koje je veći umjetnik od mene, i koji mrzi ovo ropstvo. 

Zamislite jednu narav razdraženu i ozlojeđenu do 
ludila zbog ovoga misterioznoga ropstva i na koncu 
izručenu neograničenoj mržnji prema križu. 

On pljuje na taj znak, koji ga vuče za sobom, i uv¬ 
jerava samoga sebe da veze što ga uza nj vežu, nipošto 
neće moći izdržati protiv metodičnog i planskog 
izopačivanja njegove duše i srca. 

Tako on njeguje blasfemiju i usavršuje ju kao neku 
umjetnost i učvršćuje svoju mržnju na svete stvari 
oklopom podrugljivoga prezira. 

Tad najednom, iznad tog strašnoga blaćenja, diže 
se glas žaljenja i preklinjanja; to je jedva jedan vapaj 
i čim je on do neba dopro, odmah su ga zaglušile 
grozne poruge i đavolski smijeh. 

Dokle god ovaj čovjek bude dovoljno snažan, on 
će vući ovaj križ, kao zatvorenik svoje okove, ne mire- 

ći se nikad s njime. On će tvrdokorno ustrajati na to¬ 
me da nosi ovo drvo po svim putevima svijeta. On 
će birati sve zemlje vatre i pepela, koje su najpogodnije 
da ga unište. 

Pa ma koliko postao križ težak, on neće ugasiti nje¬ 
gove mržnje, sve do sudbonosnoga dana, prekretnice 
u njegovu usudu, kad će konačno posmuti pod te¬ 
žinom drva i pod njegovim tjeskobnim zagrljajem. 

On se još previja, trza i tada ponono pada, rigajući 
zadnju blasfemiju. Sa svoga bolesničkog kreveta on 
iznosi strašne optužbe protiv redovnica koje ga nje¬ 
guju; on postupa s anđeoskom sestrom kao kakav 
luđak i idiot, i tada se on napokon prelama. To je čas 
zabilježen od cijele vječnosti. 

Križ, koji ga je potezao kroz trideset i sedam godina 
i kojeg se on odricao i na koji je pljuvao, pruža mu 
svoje ruke, umirući čovjek baca se na nj, pritište ga 
na se, priljubljuje se uza nj, grli ga; obuzet je tihom 
sjetom i nebo je u njegovim očima. Čuje se njegov 
glas: “Sve mora biti pripravljeno u mojoj sobi, sve 
mora biti uređeno. Kapelan će se vratiti sa sakramen¬ 
tima. Vi ćete vidjeti. Sad će donijeti svijeće i traku. 
Svuda mora biti bijelo platno ...” 

Ne! Religija nije opijum naroda. Opijum je pilula 
za dezertere, koji se plaše suočiti se s križem, opijum 
na trenutak omogućuje da se izbjegne nebeskom 
Lovcu, koji progoni ljudsku dušu. 

Religija je naprotiv eliksir, koji tjera dušu k neiz¬ 
mjernom cilju, za koji je stvorena. Religija ispunjuje 
najdublje čežnje. 

Najveća od svih žeđa jest ona neuzvraćene ljubavi 
- ispružena ruka koja nikad ne hvata; raskriljene ruke 

koje nikada ne grle; ruka koja kuca na vrata što se 
nikad ne otvaraju. Te potrebe zadovoljava religija, 
upućujući čovjeka da manje misli na svoje prolazne 
želje, a više na svoju posljednju želju. 

Njegove su prolazne želje mnogobrojne i nestalne; 
čas zlato, zatim jelo, onda naslada. Ali njegova je 
posljednja želja jedinstvena i postojana - potpuna sre¬ 
ća u vječnoj radosti i miru. Naša je dužnost voditi 
ljude do ispunjenja te želje. Oni koji mrze religiju, 
traže ju; oni koji krivo osuđuju, ipak traže pravdu; 
oni koji poremećuju red, traže novi red; čak oni koji 
psuju Boga, klanjaju se, doduše vlastitim božanstvima 

- ali ipak klanjaju. 

S izvjesnih gledišta svi su oni zarobljenici Božje 
Ljubavi; oni brkaju željice sa Željom, strasti s ljubavlju. 

Svi oni žive u sjeni križa, svi oni žedaju za izvorom 
božanske Ljubavi. Njihove su usne načinjene da piju 

- i mi ne smijemo odbijati dodati im čašu. 

PLANIRANI SVEMIR 

“Svršeno je!” 

Šesta riječ s križa 

S obzirom na nezasluženu patnju pravednika, na 
nezasluženo blagostanje bezbožnika, na bijedu milo¬ 
srdnih, na uživanja grešnika, mnogi običavaju pos¬ 
tavljati pitanje je li ovaj svijet planski uređen ili je 
igračka slučaja. 

Na to pitanje ne bi se moglo odgovoriti u ovom 
životu, da se nije sama Dobrota spustila na ravan svjet¬ 
skih jada, promišljeno i namjerno. Pa kad najbolji si¬ 
lazi do najgorega, te to odgovara njegovu planu i ci¬ 
lju, onda ni jedan čovjek ne treba nikada gubiti nadu. 

Ako se čovjeku koji ne zna ništa o elektricitetu, 
kaže da će neki učenjak u malom laboratoriju proi¬ 
zvesti udar struje jači od groma, taj se čovjek neće 
plašiti rezultata, dokle god je siguran da učenjak zna 
što radi. 

On zaključuje, iako sam ne poznaje narav elektri¬ 
citeta, da je učenjak poznaje. Ako dakle učenjak iza¬ 
ziva u maloj sobi vatru, koja je inače uništavajuća, to 
mora da je stoga što on zna kako će kontrolirati njzinu 
silu. Drugim riječima, on ima plan ili cilj. 

Na sličan način, ako Bog, koji je mogao izbjeći 
ljudskim kušnjama i nevoljama, ipak slobodnom odlu¬ 
kom silazi do čovjeka, uzima njegovu narav i sje¬ 
dinjuje ju sa svojom božanskom, pa onda otvorenih 
očiju i s punim spoznanjem ljudske opačine ulazi u 
svijet i čak ga uzima u zagrljaj, onda se to mora po¬ 
klapati s njegovim božanskim osnovama. 

Naš Gospodin nije naslijepo ulazio u svijet, koji je 
bio kadar razapeti krepost, kao što vi i ja ulazimo u 
nepoznatu šumu. On je došao u njega kao što dolazi 
liječnik u bolnicu, dobro znajući kako će liječiti bolest. 

Njegov je cijeli život bio unaprijed zacrtan, njemu 
se ništa nije dogodilo nenadano: on je imao moć nad¬ 
vladati, ali se nije služio tom moći, ma koliko bio 
izazivan, dokle god sam to nije htio. 

Ta božanska spoznaja objašnjava njegov odgovor 
Mariji i Josipu, kad mu je bilo istom dvanaest godina: 
“Zar niste znali da ja moram biti u onom što je Oca 
mojega?” Tu On već govori o planu, i to baš o planu 
koji je na nebu napravljen. 

To objašnjava i njegova mnoga proroštva, koja se 
odnose na njegovu smrt, njezino vrijeme, mjesto, 
okolnosti, i objašnjava ono njegovo gotovo nestrp¬ 
ljivo nastojanje da je ostvari. “Krstom mi se krstiti i 
kakve li muke za me dok se to ne izvrši.” 

Smrt dakle njemu nije bila zapreka, kao Sokratu, 
kojemu značila samo nepoželjan prekid njegova 
naučavanja. Smrt je za našega Gospodina bila cilj, 
koji je On tražio, vrhovna meta njegove misije na 
zemlji. 

Svatko drugi tko je ikad došao na svijet, došao je 
živjeti. Naš je Gospodin došao umrijeti. Ali smrt sa 
svojim udarcima i suzama nije imala doći na njega u 
nepredviđenom času. 

Mnogo puta za svoga života, kad su ga neprijatelji 
tražili da ga ubiju, On bi govorio da njegov čas još 
nije došao. Kad je “čas”, što ga je On odredio, došao, 
odbio je od neba i zemlje pomoć da ga odgodi ili mu 
izmakne. 

On je odbio je pomoć neba. Ta nije li rekao: “Zar 
misliš da ne mogu moliti Oca svojega i On bi mi 
odmah poslao više od dvanaest legija anđela?” Odbio 
je pomoć zemlje, jer On je rekao Petru: “Stavi mač 
svoj u korice!” Njegovi neprijatelji nisu došli k njemu, 
nego On k njima, govoreći: “Ovo je vaš čas, čas tmine, 
kad vam ja dopuštam da činite sa mnom što vas je 
volja; čas kad bih ja mogao okrenuti leđa patnjama 
čovječanstva, ali umjesto toga ispijam kalež gorčine 
sve do samog taloga.” On, “koji umjesto određene 
sebi radosti podnese križ.” 

Tjelesnu patnju, duševnu tjeskobu, gorko razo¬ 
čaranje, krivi pravorijek pravde, izdaju pravoga prija¬ 
teljstva, sudsko izobličavanje čestitosti, i nasilno otrg- 
nuće od majčine ljubavi - sve je to On uzeo na sebe 
slobodno i promišljeno. 

I tada, tri sata nakon razapinjanja, preletjevši mišlju 
sva starozavjetna proroštva izrečena o sebi, i proroštva 
što ih je sam o sebi izrekao, i vidjevši da su sva 
ispunjena i da je zadnji potez na platnu njegova života 
povučen i da je model dogotovljen, On izusti svoju 
šestu riječ - riječ trijumfa: “Svršeno je.” 

Taj je povik značio: ovo je planirani svemir. Patnja 
pristaje u nj. Inače bi je On odbio; Križ pristaje u nj, 
inače ga On ne bi bio prigrlio. Trnova kruna pristaje 
u nj, inače je On ne bi nosio. 

Ništa nije bilo slučajno; sve je bilo predodređeno. 
Djelo njegova Oca bilo je dovršeno, plan izveden. 

Puno značenje plana objavljeno je istom tri dana 
kasnije, kad je Sjeme, što je palo na zemlju, ustalo na 
novi život. To je onaj plan što ga je naš Gospodin 

spomenuo učenicima u Emausu: “Zar nije morao 
Krist trpjeti i tako ući u slavu svoju?” 

Drugim riječima, ako u našim životima ne bude 
Velikoga Petka, neće nikad biti ni Uskrsne Nedjelje; 
ako ne umremo ovome svijetu, nećemo živjeti u 
budućem; ako ne bude trnove krune, neće nikada 
biti ni aureole; ako ne bude križa, neće nikada biti ni 
praznoga groba; ako ne izgubimo svoga života, ne¬ 
ćemo ga ni naći; ako nismo razapeti s Kristom, neće¬ 
mo ni uskrsnuti s Kristom. 

Takav je plan i o našem izboru ovise vječni rezultati. 
Naš stav prema neizbježnu križu određuje našu vječnu 
sudbinu, dobitak ili gubitak. 

Pa iako plan izgleda težak, on nije nerazuman, jer 
naš Gospodin nije tek rekao da ga slijedimo • On je 
prvi prošao tim putem. Mi možemo slijediti njegove 
stope iz tamne šume svojih patnja, ali ne možemo 
reći: On ne zna, što znači trpjeti. 

On je prvi trpio, da nas nauči kako treba podnositi 
trpljenje. Nije rekao: “Idite križu”, nego: “Dođite, 
slijedite mene”. Budući da je bio Bog, znao je da ljudi 
neće ići naprosto jer im je tako rečeno, ali će slijediti, 
ako im se dadne primjer. 

Naš je Gospodin upotrijebio protivštine života da 
nas otkupi, mi moramo iskoristiti te iste protivštine 
da primijenimo plodove otkupljenja. Njegov je plan 
dovršen, jer On sada uživa slavu. Naš plan nije još 
dogotovljen, jer mi još nismo spasili svojih duša. 

Ali sve što radimo, mora biti upravljeno prema 
tome najvišem cilju, jer “što koristi čovjeku ako cijeli 
svijet zadobije, a izgubi svoju dušu”? Nije li to razlog 

što u Božjem planu svemira patnja općenito dolazi 
na kraju umjesto na početku? To je činjenica. 

Mladost je puna nada, zrela dob je natovarena 
brigama. Raj je stajao na početku ljudske povijesti, a 
sedam čaša srdžbe doći će na koncu. Anđeli su pjevali 
prilikom rođenja Isusa Krista, ali su njegovi krvnici 
psovali prilikom njegove smrti. 

Pa i u religiji izgleda da najveće duhovne radosti 
dolaze kod ređenja, kod dobivanja koprene, kod ob¬ 
raćenja, ili kod sklapanja braka. Čini se da kasnije 
Bog usteže svoju slatku utjehu - kao što ni majka 
odraslo dijete ne zamamljuje bombonima - kako bi 
nas naučio da moramo hodati na vlastitim nogama i 
raditi za radosti života iza groba. 

Kao razumna bića mi moramo pitati zašto patnja, 
žalost, razočaranje i briga dolaze, kako se čini, u pred¬ 
večerje života. Izgleda da je prvi razlog taj da nam u 
pamet dozovu kako zemlja nije raj, te da se život, 
istina i ljubav, za kojima čeznemo, ne mogu naći ovdje 
dolje. Kao što je Abrahamu bilo rečeno neka izađe iz 
svoje zemlje, tako, čini se, i nama govore gorčine 
života, da iziđemo iz samih sebe, da gledamo preko i 
prema gore za izvršenjem svoje zadaće. 

Kao što zbog vatre dijete naglo trza ruku natrag, 
tako se zbog životnih tegoba i gorčina odvraćamo 
od zemlje. Bog nas, tako reći, sili da dovršimo svoj 
život, a ne da samo doživimo svršetak kao životinje, 
koje se dižu da jedu i onda liježu da umru. 

Nadalje, Bog dopušta te križeve u sumraku našega 
života i zato da nadoknadi pomanjkanje naše ljubavi. 
Ako smo dali svoje mlade kosti svijetu, naše patnje nas 
podsjećaju da još možemo Bogu dati svoje suhe kosti. 

Pribijanje na križ dalo je dobrom razbojniku lijepu 
prigodu da nadoknadi svoj manjak ljubavi i ospo¬ 
sobilo ga je da jednim činom ljubavi zasluži nebo taj 
isti dan. 

Vrlo mnogi od nas slični su svetom Augustinu, 
koji za grešnih ludovanja svoje mladosti običavaše 
govoriti: w Ja želim biti dobar, ali malo kasnije, Gos¬ 
podine, a ne sada.” 

Vrlo često križ ima zadaću da nas prodrma, i tako 
vrati na pravi put, upravo kao što se i mnoge mehani¬ 
čke naprave drmanjem ponovo dovode u red. 

Životne potrebe i uzbuđenja u stanju su nas više 
no išta drugo uvjeriti kako nikada ne možemo naći 
sreće na zemlji; i kad bi se sreća ovdje mogla naći, 
ljudi ne bi tako općenito tražili Boga. 

Kad bi se pojavilo igdje u prostoru 
Nebo utočište nama da se onamo sklonimo, 

Naša bi se srca tamo utekla, 

A ne k Tebi. 

Jer mi smo se zalijetali protiv rešetaka stvorenja 
Poput zasužnjenih orlova tražeći kroz velike svjetove 
Barem jednu stopu tla da stavimo svoje noge 
Gdje Tebe ne bi bilo. 

Fb istom kad smo otkrili da ni na zemlji ni u zraku 
Ni na nebu ni u paklu takvog čega nigdje nema 
I da od Tebe nikamo pobjeći ne možemo, 

Mi smo se utekli Tebi. 

(Richard Trench). 

Ova šesta riječ objašnjava tu začudnu činjenicu da 
mi u ovom životu posjedujemo više sposobnosti za 
patnju nego za uživanje. 

Mi se možemo odati uživanjima, ali ako to činimo 
prekomjerno, dode se do točke gdje se uživanja pre¬ 
tvaraju u patnju. Ona nas ne vode sve dalje i dalje k 
obilnijim elizejskim poljanama; naprotiv, okreću se 
protiv nas i ranjavaju nas. Čak i samo ponavljanje 
nekog užitka otupljuje užitak. Golicanje počinje 
smiješkom, a završava bolju. 

Ali s patnjom stvar stoji drugačije. U trenutku že¬ 
stoke boli mi osjećamo da ne bismo mogli podnijeti 
ako bi potrajalo samo jednu minutu dulje. Prolazi ta 
minuta i mi nailazimo na nove slojeve izdržljivosti. 
Ali nikada bol ne prelazi u užitak. Ni jedna zubobolja 
ne postaje nikada zabava samo stoga što traje tjedan 
dana. 

A sada, zašto mi imamo veću sposobnost za bol 
nego za užitak? Stvarni je razlog ovo: ako proživ¬ 
ljavamo svoj život kako je Bog odredio, bol ćemo 
ostaviti iza sebe na ovom svijetu i uživati vječno bla¬ 
ženstvo na drugom svijetu. Uživanje je ostavljeno za 
drugi svijet; zbog toga nas ono ovdje vara. Patnja ni¬ 
je u planu za drugi svijet; zato je mi ovdje možemo 
iscrpsti. Patnja postoji u budućem svijetu samo za one 
koji neće da je ovdje iscrpu u zamjenu za vječni život. 

To nas dovodi do vrhovnog problema sretne smrti. 
Sretna je smrt remek-djelo. Naš je Gospodin radio 
na svom remek-djelu od vječnosti, jer je On “Janje 
ubijeno od početka svijeta”. Mi moramo također ra¬ 
diti na našemu od početka, jer kamo drvo padne, 
ondje i ostaje. 

U času smrti ništa nam neće biti od pomoći - osim 
Boga. Ako njega imamo, tada ćemo u njemu sve naći. 

Stoga kršćanin nije nikada u punom posjedu svoga 
života sve do dana svoje smrti. Zato Crkva naziva 
smrtni dan “natalitia” - rođendan, dan rođenja za 
vječni život. Vječno progonstvo čeka samo one koji 
su zemlju učinili svojom domovinom. 

Nijedno remek-djelo nije dovršeno u jednom danu. 
Umjetniku su potrebne godine da obrazuje svoj duh 
i ruku, i onda opet godine da iskleše tvrdi mramor i 
napravi kip. Od svih remek-djela najveće - Sretna 
Smrt - mora se pripremiti praksom. 

Kako umrijeti, učimo umirući - svojoj sebičnosti, 
oholosti, zavisti, lijenosti, tisuću puta na dan. Na to 
je ciljao naš Gospodin kad je rekao: “Ako netko želi 
poći za mnom ... neka uzme svoj križ svakodnevno i 
neka me slijedi.” Mi ne možemo dobro umrijeti ako 
se ne vježbamo u umiranju. 

I tada, kad dođe vrijeme za zadnji udarac, bit ćemo 
vješti u tome i nećemo biti iznenađeni. 

Naš toranj bit će dogotovljen, hoće li biti visok ili 
nizak, sporedno je. Glavno je da mi izvršimo plan 
što nam ga je Gospodin dao, da bismo, kako to kaže 
stara irska poslovica, “bili u nebu pola sata prije nego 
što đavo sazna da smo umrli”. 

VJEČNA SLOBODA 

“Oče, u ruke Tvoje predajem duh svoj.” 

Sedma riječ s križa 

“Ne bojte se onih koji ubijaju tijelo ... nego onoga 
koji može i dušu i tijelo pogubiti u paklu.” 

Kalvarija je umotana u te riječi našega Gospodina, 
jer je u njima izražena glavna borba svakoga života • 
borba za očuvanje naše duhovne slobode. Mi ne 
možemo služiti Bogu i mamonu; ne možemo spasiti 
život za sadašnjost i za vječnost; ne možemo uživati 
ovdje i u vječnosti; ne možemo biti sretni na oba svi¬ 
jeta; ili ćemo postiti na zemlji i gostiti se u nebu, ili 
se gostiti ovdje i postiti u vječnosti. 

Da zadobijemo dakle svoju slobodu sa slavnim 
Kristom, mi ćemo podnositi zemaljsko ropstvo. Prava 
sloboda jest u tome da zadržimo svoju dušu za sebe, 
čak i ako bismo za to morali izgubiti svoje tijelo. 

Nekad se ona može sačuvati lako, ali mogu doći 
prigode kad će biti potrebno žrtvovati i svoj život. 

U životu nekog političara može doći čas kad će 
on, da sačuva svoju neovisnost, morati žrtvovati udo¬ 
bnost i utjecaj što se postižu mitom. 

Na sličan način i svaki kršćanin dolazi u odsudnu 
priliku, gdje mora birati među vremenitim uživanjem i 
vječnom slobodom. Da bismo spasili svoje duše, mi se 
često moramo izlagati pogibelji da izgubimo svoja tjelesa. 

Naš božanski Spasitelj našao se pred takvim izbo¬ 
rom na Kalvariji, gdje je sačuvao slobodu svoje duše 
plativši to gubitkom svoga tijela. On se spustio u tje¬ 
lesno ropstvo križa da bi očuvao dušu. 

Svoje je veličanstvo predao vlasti svojih nepri¬ 
jatelja; svoje ruke i noge predao je na službu njihovim 
čavlima; svoje je tijelo podvrgao njihovu grobu; svoje 
je dobro ime izložio njihovim porugama; svoju je krv 
istočio podlažuči se njihovu koplju; svoju je udobnost 
žrtvovao njihovu smišljenom mučenju; i svoj je život 
kao rob položio pred njihove noge. Ali svoj je duh 
održao slobodnim i očuvao ga za sebe. 

On nije htio predati svoga duha, jer očuvavši svoju 
slobodu On je mogao natrag dobiti sve drugo, što je 
već bio predao u njihove ruke. 

Oni su to znali, pa su stoga pokušali zarobiti i nje¬ 
gov duh izazivajući njegovu moć: “Sidi s križa pa će¬ 
mo Ti vjerovati.” 

Ako je On imao moć sići s križa, a ipak to odbio, 
onda nije bio raspeti kažnjenik, nego njihov Sudac 
na svojoj sudačkoj stolici i njihov kralj na svome pri¬ 
jestolju. Da je, imajući moć sići s križa, stvarno i sišao, 
bio bi podvrgnut njihovoj volji i tako postao njihov 
rob. 

On je odbio činiti ljudske stvari - sići s križa. On 
je činio božanske stvari - ostao je tamo! Čineći tako, 
On je očuvao svoju dušu. 

Stoga je mogao raditi s njom što je htio. Čitav svoj 
život činio je što je bilo po volji njegovu nebeskom 
Ocu; i sada je na samrti htio tako činiti. 

Uzevši svoj duh, jer On je bio gospodar samoga 
sebe, posla ga natrag svome Ocu, ne s promuklim 
krikom bune, ni s tihim mrmljanjem stoičke strplji¬ 
vosti, ni s drhtavim nesigurnim tonom Hamleta, koji 
debatira o “biti ili ne biti”, nego s velikim, jakim, po¬ 
bjedničkim glasom Jednoga, koji je bio slobodan ići 

komu hoće, i htio je ići samo natrag kući: “Oče, u 
ruke Tvoje predajem duh svoj.” 

To je bila ona jedina nedohvatna, nepristupačna 
stvar u njegovu kao i u svakom drugom životu: DUH. 

Mi možemo kovati gvožđe, jer je to materijal; 
možemo topiti led, jer ga možemo grijati svojom vat¬ 
rom; možemo lomiti grane, jer ih možemo dohvatiti; 
ali ne možemo raspeti vjeru, rastopiti nadu, slomiti 
Ljubav, ubiti Pravednost, jer sve su to duhovne stvari 
i stoga izvan domašaja zarobljavanja. 

U jednom višem smislu, duša je svakoga čovjeka 
posljednja i neosvojiva utvrda karaktera. Dok god on 
hoće zadržati svoj duh, nitko mu ga ne može uzeti, 
pa makar mu uzeli i život. 

Taj duh čovjek može slobodno otuđiti ili prodati, 
npr. u ropstvo pijanstvu, ali on ostaje njegov tako 
dugo dok ga on želi zadržati. 

Naš je Gospodin očuvao svoj duh slobodnim uz 
najstrašniju od svih cijena, da bi nas podsjetio kako 
čak ni strah pred razapinjanjem nije razlog da odstu¬ 
pimo od najslavnije od svih sloboda - moći dati svoju 
dušu Bogu. 

Na nesreću, sloboda je izgubila vrijednost za mo¬ 
derni svijet, koji pod slobodom vrlo često razumijeva 
pravo da čini što god zaželi, ili odsutnost prisile. To 
nije sloboda, nego raspuštenost i vrlo često anarhija. 

Sloboda ne znači pravo da činimo što nam se sviđa, 
nego što smo dužni činiti, da bismo postigli najviše i 
najplemenitije ciljeve svoje naravi. 

Avijadčar je slobodan ne kad se ne obazire na zakon 
teže, jer to odgovara njegovoj mašti, nego kad mu se 

pokorava u namjeri da ga svlada i da leci. Sloboda je 
dakle sredstvo, a ne cilj; ne grad, nego most. 

Kad kažemo da želimo biti slobodni, samo se od 
sebe nameće pitanje: slobodni od čega? Slobodni od 
smetnje? Vrlo dobro, ali zašto? Jer želim putovati do 
određenoga mjesta, gdje imam posla. E, sad sloboda 
ima smisla. Ona uključuje spoznaju nekoga cilja ili 
neke namjere. 

Ljudska narav ima jedan cilj, naime služenje ovim 
svijetom kao stepenicom do postignuća savršenstva 
naše osobe, što je uživanje savršene sreće. 

Ali ako se mi nikada ne zaustavimo da se zapitamo 
zašto smo ovdje, ili kamo idemo, ili koja je svrha ži¬ 
vota, tada mi mijenjamo svoj pravac, ne idemo napri¬ 
jed, niti smo slobodni. 

Ako zaboravimo svoj stvarni cilj, onda cijepamo 
svoje živote u sitne, susljedne i nepotpune ciljeve, 
poput čovjeka koji se izgubio u šumi pa ide sad ovim, 
sad onim putem. 

Kad bi on imao jednu udaljenu točku, recimo: 
crkveni toranj, bio bi slobodan, ili izići iz šume, ili 
ostati u njoj, i napredovao bi ako bi se primicao tor¬ 
nju. Tako je i sa životom: ako imamo određeni cilj, 
možemo napredovati prema njemu; ali je prava bes¬ 
mislica govoriti da napredujemo kad neprestano mi¬ 
jenjamo svoj cilj. Dok god model ostaje stalan, mi 
smo ga slobodni slikati, ali ako je model čas ruža, čas 
nos, tada je umjetnost ne samo izgubila svoju slobodu, 
nego i svoj užitak. 

Ova posljednja i konačna riječ na križu opominje 
nas da naš Gospodin nije nikada ispustio iz vida svoj 
cilj! I zbog toga On je sve ostalo žrtvovao da bi saču- 

vao svoju slobodu da ga postigne. Suvišna se prtljaga 
često mora odbaciti da bi se slobodno moglo pohitjeti 
u sklonište. 

To je bio razlog što je naš Gospodin rekao onome 
bogatašu neka odbaci svoje vreće zlata jer će tako 
moći savršenije trčati trku vječnoga života. Naš je 
Gospodin odbacio sve, čak i svoj život. 

Ali On ga je odbacio kao sjeme u zemlju i opet ga 
uzeo u svježini uskrsnuloga života uskrsne nedjelje. 

Iz te žrtve njegova života u svrhu očuvanja svoga 
duha slobodnim za Oca, mi moramo naučiti ne dati 
se svladati od patnji, kušnji i razočaranja u životu. 
Opasnost je da, zaboravivši ideal, uznastojimo više 
oko spasenja svoga tijela nego duše. 

Često prigovaramo osobama i stvarima da su in¬ 
diferentni prema našim patnjama i bolima, kao da bi 
to bila najvažnija stvar. Mi bismo da priroda odgodi 
svoje uzvišene zadaće, ili da osobe napuste slijed svo¬ 
jih dužnosti, ako ne zato da nam služe u našim potre¬ 
bama, a ono bar da nam olakšaju tegobe svojim sim¬ 
patijama. 

Zaboravljajući da je katkad djelo važnije od udob¬ 
nosti, mi postajemo slični morskim bolesnicima, koji 
misle da bi brod morao stati, stotine putnika biti za¬ 
držane, a luka zaboravljena, samo da bi se njih po¬ 
služilo u bolesti. 

Naš je Gospodin na križu mogao učiniti da sva 
priroda njeguje njegove rane, mogao je trnovu krunu 
pretvoriti u vijenac ruža, čavle u žezlo, svoju krv u 
kraljevski grimiz, svoj križ u zlatni prijesto, svoje rane 
u blistave dragulje, ali to bi bilo značilo ideal sje¬ 
dinjenja s Ocem u njegovoj slavi, pretpostavljati ne- 


59 



posrednoj i privremenoj zemaljskoj udobnosti. 

Tada bi svrha života bila manje važna od jednoga 
momenta u životu, sloboda njegova duha manje vrije¬ 
dna od iscjeljivanja pomoću njegovih ruku, više ja 
rob nižega ja, a to je nešto što po zapovijedi moramo 
izbjegavati. 


Bože ojačaj me da nosim sebe 
Taj teret od svih najteži 
Neotklonjivo breme brige. 

Svi drugi su izvan mene 

Ja zatvaram svoja vrata i njih izbacujem, 

Buku, dosadu, tumaranje naokolo. 

Ja zatvaram vrata za sobom, 

I njih izbacujem, ali tko će izbaciti 
Iz mene moje ja, od svega najgadnije? 

Kad bih mogla odložiti samu sebe 

/ krenuti s olakšanim srcem 

Putem s kojeg su sišli svi ljudiI 

Bože otvrdni me proti meni samoj 

Ovu strašljivicu s patetičnim glasom 

Koja žudi za lagodnošču, i mirom, i uživanjem 

Mene, moga najvećega izdajicu 
Moga najhimbenijeg prijatelja, 
mog smrtnog neprijatelja 
Moju smetnju na svakom mome putu. 

Ipaf^ stoji Jedan, l^oji me može obuzdati 

Može odvaliti s mene teret ho me guli 

Slomiti jaram i dati mi slobodu. 

(Christina Rossetti). 

Nema načina da se izbjegne ono jedino potrebno 
u kršćanskom životu, naime odluka hoćemo li spasiti 
svoju dušu i postići slavnu slobodu djece Božje ili 
nećemo. Raspinjanje završava, ali Krist trpi. Nevolje 
prolaze, ali mi ostajemo. Stoga ne smijemo nikada 
napustiti glavnu svrhu, spasenje svojih duša. 

Napast će često biti silna i vremenita dobit izgledat 
će golema; ali u tim časovima mi se moramo sjetiti 
velike razlike između zamamnosti grešne naslade i 
privlačnosti svojega nebeskog određenja. 

Prije nego postignemo grešnu nasladu, ona je pri- 
vlačiva i zamamna. Nakon što je postignemo, ona je 
obratna. Nije bila vrijedna cijene; osjećamo da smo 
prevareni i da smo se prodali daleko ispod svoje prave 
vrijednosti, kao što je Juda osjećao kad je prodao 
Spasitelja za trideset srebmika. 

Posve drugačije stvar stoji s duhovnim životom. 
Dok ne postignemo usko sjedinjenje s Kristom i nje¬ 
govim križem, taj nam život izgleda tako neukusan, 
tako protivan našoj naravi, tako težak i neprivlačiv; 
ali kad mu se predamo, daje nam mir i radost koji 
nadilaze svako shvaćanje. To je razlog što mnogi os¬ 
taju bez Krista i njegove radosti. Oni stoje tako daleko 
po strani da ga nikad ne upoznaju. S pjesnikom oni 
pitaju: 

Zar moraj Ti, neizmjerni crtaču, 

Pougljeniti drvo da uzmogne! crtati njime? 

Mora li drvo biti podvrgnuto vatri prije nego što 
uzmognemo njime slikati kao drvenim ugljenom? Je 
li smrt uvjet života? Je li naporno učenje put do zna¬ 
nja? Zar su časovi dosadne vježbe put do glazbenoga 
zanosa? Moramo li mi izgubiti svoje živote da ih spa¬ 
simo za vječnost? Da. To je odgovor. 

Ali to nije tako teško kako izgleda, jer, po riječima 
sv. Pavla, muke se ovoga života ne mogu usporediti s 
budućim radostima. Koliko smo puta kao mala djeca, 
kad bi nam se slomile naše male igračke, pomišljali 
da se više ne isplati živjeti, jer je svemir ležao u ru¬ 
ševinama; i tada promatrajući pustoš, koja je izgledala 
tako beznadna, plakali bismo do iznemoglosti. Zar 
ne bi te nekoć tako strašne nevolje, koje su se sa zre¬ 
lošću smanjivale do beznačajnosti, mogle poslužiti 
kao simbol neznatnosti naših današnjih tereta u uspo¬ 
redbi s veseljem koje nas očekuje u stanovima očinske 
kuće? 

Samo se ne dajmo zavesti od onih koji kažu da 
ljudski život nema svrhe, i koji služeći se znanstvenim 
jezikom govore da je život sličan zapaljenoj svijeći, 
kad svijeća dogori, plamena nestane - takav je i konac 
svih nas. 

Ali taj nam je znanstvenik zaboravio reći da svjetlo 
nije nešto u svijeći, nego nešto što iz nje nastaje; nešto 
što je spojeno s materijom, ali odvojivo i različno od 
nje. Jer čak i kad svijeća izgori, svjetlo se nastavlja 
širiti brzinom od 186 000 milja u sekundi, dalje od 
mjeseca i zvijezda, dalje od Vlašića i Andromedinih 
maglica, i to će činiti sve dok bude trajao svemir. 

I tako, kad svijeća našega života bude dogorijevala, 
neka bi naša duša bila tako slobodnom očuvana da 
se poput plamena vine u vis prema Velikoj vatri, na 
kojoj je bila zapaljena, i da se ne zaustavi dok se 
njezino svjetlo ne sastane s nebeskim Svjetlom, koje 
je prije vjekova došlo na ovaj svijet kao njegovo Svje¬ 
tlo da nas sve nauči te na kraju svojega zemaljskog 
putovanja reknemo, kao što je i On rekao na svršetku 
svoga: “Oče, u ruke Tvoje predajem duh svoj.” 

Ja vidjeh Sina Božjega na prolasku. 
Okrunjena trnovom krunom. 

"Zar, Gospodine, nije svršeno", rekoh, 
"Zar svoj tjeskobi nije k ra P 
On baci na me tužni pogled svoj: 

"Zar ti ne razumiješ? 

Gle, svako je duša Kalvarija 
/ svaki grijeh je križ. ’’ 


R. A. Taylor 













